Kapurwan Desa Adat Pemogan - BASAbaliWiki\nKapurwan Desa Adat Pemogan\nIda Bagus Agung Mahaprabu wicaksana\nParinama desa nenten dados kapasahang ring paiketan kapurwan desa punika, soang-soang desa madue kapurwan d sa marupa sasuratan babad, lontar, pustaka utawi tetamian. Ring Bali wenten makudang-kudang kecamatan, desa adat, kelurahan, miwah banjar. Silih tunggil Desa Adat sane wenten ring Bali inggih punika Desa Adat Pemogan, Desa Adat Pemogan magenah ring Kota Denpasar kecamatan Denpasar Selatan. Desa Adat Pemogan genah wewidangannyane ring kaler desa Dauh Puri, ring wetan desa Pedungan. ring pascima desa Pemecutan Kelod, raris ring kalor Samudra Indonesia. Duaning sapunika Desa adat Pemogan dados kawastanin wewidangan pasisir pasih.\nRing reragragan puniki jagi nyelehin kapurwan utawi parinama desa adat Pemogan. Desa Pemogan madue tigang desa pekraman inggih punika: Desa pekraman Pemogan, Desa pekraman Kepaon, miwah Kampung Islam Kepaon. Desa adat Pemogan madue jimbar wewidangan 9,71Ha sareng akeh kramanyane 46.372 diri utawi 4.409 KK.\nIndik parinama Desa Adat Pemogan ngantos mangkin nenten wenten bukti sane kasurat marupa prasasti utawi lontar-lontar sane nguningin kapurwan Desa Adat Pemogan. Minebang panglingsir-panglingsir Desa Adat Pemogan, Daweg Bali kaperintah olih Raja Waturenggong rauh maharsi sane madharmayatra nuju Bali sane maparab Dang Hyang Dwijendra utawi Pedanda Sakti Wawu Rauh. Daweg punika ring pamargi Ida Pedanda Sakti Wawu Rauh utawi Dang Hyang Dwijendra rauh ring genah sane matanah bencel utawi benyek, nguningin tanah sane bencel punika laut Ida Pedanda Sakti Wawu Rauh sane madue kesaktian mastu tanah sane bencel punika dados padet utawi biuh. Nika mawinan kramane punika makarya genah panyungsung sane dados cihna nyinggihang Ida Pedanda Sakti Wawu Rauh sane sampun ngubah tanah sane bencel dados tanah sane padet utawi biuh. Genah punika mawasta Kentel Bumi sane magenah ring wawidangan Banjar Seblanga, Desa Adat Pemogan. Daweg wenten piodalan utawi upakara ring Kentel Bumi, akeh kramane san rauh dados pangayah upakara ring Kentel Bumi punika. Ring upakara punika silih tunggi sarana upakara punika ajengan. Nika mawinan wenten siki kelompok san mautus ngaryanin ajengan san dados sarana upakara utawi kaicen pangayah punika. Laut kelompok punika kawastanin Pebogaan utawi genah ajengan. Kruna Pebogaan kawentenannyane ring kruna sansekerta boga inggih punika ajengan medue penganter pe kalih pangiring an dados Pebogaan, kasuen-suen kruna Pabogaan maucap Pemogan.\nPunika parinama utawi kapurwan Desa Adat Pemogan, nenten wenten bukti sane marupa utawi sane ngenah. Nanging inebang panglingsir-panglingsir Desa Adat Pemogan indik tanah sane bencel punika dados bukti, mawinan genah Desa Adat Pemogan puniki magenah ring pasisir pasih, lianan punika kruna Pebogaan sane maarti ajengan, kasuen-suen maubah dados Pemogan.


Petani - Wikipédia\nPetani inggih punika silih tunggil geginan. Petani punika makarya ring cariké, nandur sakancan palawija tur padi-padian. Petani ketahnyané nganggén capil ring sirahnyané. Petani punika nandur padi salanturnyané padi punika kaanyi olih sekaa manyi. Sasampunné kaanyi, cariké punika katandurin palawija olih petaniné sakadi jagung, tebu, tur tabu.\nPetani kantun numbeg\nKapolihang saking "https://ban.wikipedia.org/w/index.php?title=Petani&oldid=112174"\nKaping untat kauhin ring 27 Nopémber 2021, galah 07.25\nKaca puniki kaping untat kauah ri tatkala 07.25, 27 Nopémber 2021


Lukas 16 (BALI)\n1Ida Hyang Yesus tumuli ngandika ring parasisian Idane; kadi asapuniki: “Ada anak sugih ngelah sedahan adiri. Laut ada anak nekedang teken anake sugih ento, mungguing sedahane ento ngura-ura pagelahannyane.\n2Ditu laut sedahane ento kaukina tur kene raosne I sugih: ‘Liu ane suba dingeh icang unduk caine. Ane jani petek tur edengangja sakancan pagelahan icange ane itungang cai, sawireh cai tusing pantes buin dadi sedahan icange.’\n3Sedahane ento laut mapineh kene: ‘Apa jani lakar jemak gaene? Idewek suba suudanga dadi sedahan. Yen numbeg idewek tusing mampuh, yen ngagendong lek atine.\n4Kene baan madaya, yen idewek suudanga dadi sedahan, apanga idewek ngelah timpal ane nyak ngajak idewek jumahne.’\n5Ditu laut sakancan anake ane mutang teken gustinne, kaukina sakaukud. Teken ane teka paling maluna, kene raosne: ‘Akuda ragane mautang ring gustin tiange?’\n6Pasaut anake ento kene: ‘Minyak kelapa satus belek.’ Sedahane ento laut ngucap kene: ‘Rarisang malinggih, niki ambil surat utang ragane, wawanin mangkin karyanang surat utang sane anyar, tur unggahangja irika seket belek.’\n7Teken ane lenan sedahane ento matakon kene: ‘Akuda ragane mautang ring gustin tiange?’ Pasaut anake ento kene: ‘Gandum siu pikul.’ Sedahane ento laut ngucap kene: ‘Niki ambil surat utang ragane. Wawanin karyanang surat utang sane lianan, tur unggahangja iriki: Gandum domas pikul.’\n8Ditu laut gustinne ngajumang sedahane ane tuara jujur ento, baana ia suba dueg ngitungang dewekne. Sawireh manusane di gumine ene, mula ririhan ngitungang dewekne bandingang teken manusane ane dadi putran sang galang.”\n9Ida Hyang Yesus malih nglanturang pangandikan Idane, sapuniki: “Guru nuturin cening, alihangja dewek ceninge timpal ane melah, majalaran aji kasugihan di gumine ene, manian yen kasugihane ento suba tuara mapikenoh, apanga cening katampi di umahe ane langgeng.\n10Nyenja tuon teken paundukan ane cenik, ia masih satia tuon teken paundukan ane gede. Buina nyenja ane tuara jujur teken paundukan ane cenik, ia masih tusing jujur teken paundukan ane gede.\n11Yen cening suba tusing satia tuon ngitungang kasugihan di gumine ene, nyenke ane lakar ngugu cening ngamong kasugihan ane sujati?\n12Buina yen cening tusing satia tuon ngamong arta branan anak lenan, nyenke ane lakar nyerahang pagelahan ceninge teken cening?\n13Tusing ada parekan ane nyidayang mamarekan tekening gusti dadua. Yening keto, sinah ia lakar geting teken ane aukud tur nresnain ane lenan. Wiadin ia lakar satia teken ane aukud, tur ane lenan tusing runguanga. Cening tusing nyidayang subakti teken Ida Sang Hyang Widi Wasa muah salulut teken kasugihan di gumine ene.”\n14Saluiring pangandikan Idane punika kapiragi antuk paragolongan Parisine, tur dane pada ngadesemin Ida, santukan dane sami kuduan ring jinah.\n15Ida Hyang Yesus ngandika ring dane sapuniki: “Ragane puniki anak sane matutang raga ring arepan anake, nanging Ida Sang Hyang Widi Wasa wikan ring pakayunan ragane. Santukan paindikane sane kapuji antuk imanusa, paindikane punika tan paji ring ajeng Ida Sang Hyang Widi Wasa.\n16Mungguing Pidabdab Torate miwah Cakepan Paranabine wantah kantun manggeh rauh ring masan Dane Yohanes Panglukat. Tur ngawit saking masane punika Orti Rahayu indik Pamrentahan Ida Sang Hyang Widi Wasa kapidartayang, tur sakancan anake pada marebut ngulahang deweknyane mamanah ngrasayang pamrentahane punika.\n17Nanging danganan akasa miwah jagate sirna, yen bandingang ring daging Pidabdab Torate ical akecek.\n18Sakancan anake muani sane ngutang somahipune, raris nganten ngajak anak eluh lianan, ipun mamitra; tur siraja ngambil anake eluh sane kakutang antuk somahnyane punika, ipun taler mamitra.”\n19“Wenten anak sugih adiri sane nyabran rahina mawibuh-wibuhan tur mapangangge sarwa endah.\n20Irika wenten taler anak tiwas adiri sane mawasta Lasarus, awaknyane bek koreng pabrengkeng negak ring sisin jelanan anake punika.\n21Ipun dot ngicalang sedukipune antuk plispisan sane ulung saking mejan anake sugih punika. Samaliha kantos asune rauh nyilapin korengipune.\n22Tan asue I tiwas punika padem, raris kabakta antuk malaekate tur kagenahang ring pabinan Dane Abraham buat muponin kawiryan ring suargan. Anake sugih punika taler padem, raris katanem.\n23Ipun nandang sangsara banget pisan ring pati loka. Rikala ipun nulengek, panggihin ipun Dane Abraham miwah Lasarus ring pabinan danene doh saking irika.\n24Ipun raris nyerit kadi asapuniki: ‘Inggih aji Abraham! Suecaninja titiang, nikayangja Lasarus nyelebang jrijinipune ring toyane buat ngetisin kekolongan titiange, santukan titiang nandang sangsara banget pisan ring genine ngendih murub puniki.’\n25Nanging Dane Abraham ngandika sapuniki: ‘Ih cening, ingetangja dugas ceninge enu idup, cening muponin ane sarwa melah, nanging Lasarus muponin ane sarwa jele. Ane jani ia maan panglipur dini, nanging cening nandang sangsara.\n26Sajaba ento tongos bapane ajak tongos ceninge kabelatin baan jurang ane dalem, apanga tusing nyidayang anake ane uli dini makeneh kema ka tongos ceninge muah anake ane ditu masih apanga tusing nyidayang ngliwat mai ka tongos bapane.’\n27Anake sugih punika raris matur, sapuniki: ‘Yening kadi asapunika, titiang nunas ica ring palungguh aji, mangda aji ledang ngutus Lasarus ka cecanggahan bapan titiange.\n28Santukan titiang kantun maderbe nyama muani limang diri, mangda Lasarus nyaratang mituturin nyaman titiange punika, keni sampunang ipun sami pada ngranjing ring genah sangsarane puniki.’\n29Dane Abraham ngandika sapuniki: ‘Nyaman ceninge suba pada ngelah Cakepan Nabi Musa muah Cakepan Paranabine, ento patut incepanga makejang.’\n30I sugih malih matur sapuniki: ‘Inggih Aji Abraham, punika sami durung cukup. Nanging yen wenten anak sane sampun padem murip malih, tur ngrauhin ipun, sinah ipun jagi ngutang dosa-dosanipune.’\n31Nanging Dane Abraham ngandika sapuniki: ‘Yening ia pada tusing lakar nyak madingehang pitutur dane Nabi Musa muah paranabine, sinah ia masih tusing lakar pracaya, yadian ia kapituturin baan anak ane buin idup uli pantaran anake mati.’”


Matius 26 (BALI)\n1Sasampun Ida Hyang Yesus puput nlehtehang paurukan Idane makasami, raris Ida ngandika ring parasisian Idane asapuniki:\n2“Cening ajak makejang suba pada nawang, mungguing buin puan Rerainan Paskah. Kala ento Sang Putraning Manusa Utusan Ida Sang Hyang Widi Wasa lakar kaserahang buat kasalib.”\n3Daweg punika parapangageng panditane miwah paralingsir bangsa Yahudine, mapaiguman ring grian Sang Pandita Agung Kayapas.\n4Irika ida dane pada ngrincikan pangindrajala buat ngejuk tur nyedayang Ida Hyang Yesus.\n5Bebaosan ida danene sapuniki: “Sampunangja indike puniki kamargiang ring nuju rerainane, mangda sampunang rakyate iur.”\n6Daweg Ida Hyang Yesus ring kota Betania, ring umah Simone sane pecak sakit lepra,\n7raris wenten anak eluh adiri rauh makta botol madaging minyak wangi sane mapangarga mael, maranin Ida Hyang Yesus. Minyak wangine punika raris briokang ipun ring prabun Idane, risedek Ida marayunan.\n8Parasisian Idane ngaksi paindikane punika, dane raris duka tur mabaos sapuniki: “Ngudiang dadi barang mael kutang-kutang?\n9Sawireh lengise ento mael payu baan ngadep, tur pipisne dadi padanaang teken anake tiwas-tiwas.”\n10Ida Hyang Yesus wikan ring pakayunan danene, raris ngandika: “Apa krana sangat baan cening ngobetang anake eluh ene? Anake eluh ene suba mapakardi melah marep teken Guru.\n11Anake ane tiwas-tiwas setata bakal ada di pantaran ceninge, nanging Guru tusing bakal setata bareng-bareng ajak cening.\n12Anake eluh ene mriokang lengis ka awak Gurune, ento ia satmaka nyediaang upakara buat pamretekan sawan Gurune.\n13Guru ngorahang teken cening: Sasajaane dija Orta Rahayune kaortayang di jagate ene, pakardin anake eluh ene tansah kasambat, apanga anake eda engsap teken ia.”\n14Wusan punika sinalih tunggal saking pantaran parasisian Idane roras, sane mapesengan Yudas Iskariot, tangkil ring parapangageng panditane.\n15Dane matur asapuniki: “Napi sane pacang paicayang guru ring titiang, yen titiang ngaturang Ida Hyang Yesus ring guru?” Sang pandita raris maicayang jinah perak tigang dasa bidang ring dane.\n16Ngawitin saking rahinane punika Dane Yudas setata ngrereh sela sane becik buat nyerahang Ida Hyang Yesus.\n17Ring rahina pangawit Rerainan Roti Tan Paragine, parasisian Idane pada nangkil tur mataken ring Ida asapuniki: “Manut pakayunan Palungguh Guru, ring dija jaga genah Guru ngrayunang Perjamuan Paskah, mangda dangan antuk titiang nragianang?”\n18Pangandikan Ida Hyang Yesus: “Kemo cening majalan ka kota, ka umah ianu, tur orahang teken ia kene: ‘Ida Sang Guru wenten pangandika sapuniki: Panemayan Tiange suba teka, Tiang makeneh marerainan Paskah ajak sisian Tiange di umah ragane.’”\n19Parasisian Idane raris pada satinut tur mamargi nglaksanayang pituduh Ida Hyang Yesus buat nragianang Perjamuan Paskahe punika.\n20Sasampune wengi, Ida Hyang Yesus raris malinggih marayunan kairing antuk parasisiane makaroras.\n21Risedek sami marayunan Ida Hyang Yesus raris ngandika: “Guru ngorahang teken cening: Sasajaane sinalih tunggal uli pantaran ceninge ene bakal nyerahang Guru.”\n22Parasisian Idane sami pada marasa sedih. Sakaadiri dane matur pitaken ring Ida sapuniki: “Duh Guru, sampun janten boya titiang sane tuek Guru.”\n23Pangandikan Idane: “Anake ane bareng-bareng ajak Guru nyelebang roti ka jembunge ene, anake ento ane lakar nyerahang Guru.\n24Sang Putraning Manusa Utusan Ida Sang Hyang Widi Wasa mula tuah lakar seda satinut teken ane suba matulis di Cakepan Sucine nanging ambate sengkalan anake ane lakar nyerahang Sang Putraning Manusa. Melahan yen anake ento tusing lekad mai ka gumine!”\n25Dane Yudas, sane alpaka ring Ida punika, raris matur: “Guru, sampun janten boya titiang sane tuek Guru.” Pangandikan Ida Hyang Yesus: “Nah, keto suba buka raos ceninge.”\n26Risedek Ida marayunan kairing antuk parasisian Idane, raris Ida ngambil roti. Sasampune Ida ngastawa ngaturang panyuksma, rotine tumuli kagompes-gompes tur kacacarang ring parasisiane kadulurin antuk pangandika kadi asapuniki: “Jemakja lautang daar, ene awak Gurune.”\n27Wusan punika Ida ngambil gelas, tumuli ngaturang panyuksma ring Ida Sang Hyang Widi Wasa. Gelase punika raris kenjuhang ring parasisian Idane saha kadulurin pangandika: “Nginumja cening ajak makejang.\n28Ene getih Gurune ane ngesahang pasubayan Ida Sang Hyang Widi Wasa, ane kakecorang buat anake makejang buat pangampuran dosannyane.\n29Jani Guru ngorahang teken cening: Sasajaane ngawitin uli jani Guru tusing lakar nginum anggur ane buka kene, kanti teka masane Ida Sang Aji ngadegang Pamrentahan Idane tur ditu Guru nginum anggur ane anyar ajak cening.”\n30Sasampune ngidungang kidung puji-pujian, Ida Hyang Yesus raris lunga ka Bukit Saitun kairing antuk parasisian Idane.\n31Ida Hyang Yesus raris ngandika ring parasisian Idane sapuniki: “Dipetenge ene cening ajak makejang bakal pada malaib ngalahin Guru, sawireh suba matulis di Cakepan Sucine kene: ‘Ida Sang Hyang Widi Wasa lakar ngamatiang pangangone ento tur biri-birine ento lakar pada malaib pablesat.’\n32Nanging sasubane Guru buin kauripang, Guru lakar ngamaluin cening ka tanah Galilea.”\n33Dane Petrus tumuli matur: “Guru, yadiastunja sami pacang ninggal Palungguh Guru, nanging titiang nenten.”\n34Ida Hyang Yesus ngandika ring Dane Petrus: “Ingetangja, sasajaane petenge ene, satonden siape makruyuk, cening suba ping telu ngaku tusing nawang Guru.”\n35Atur Dane Petruse: “Yadiastun titiang ngemasin padem sareng-sareng ring Guru, titiang tanja pacang nilas Guru.” Kadi asapunika taler atur parasisiane sane tiosan.\n36Ida Hyang Yesus raris lunga ka genah sane mawasta Getsemani, kairing antuk parasisian Idane. Sasampune rauh irika, raris Ida ngandika ring parasisian Idane sapuniki: “Negakja cening dini, sawireh Guru lakar ngastawa ditu.”\n37Irika ida ngandikain Dane Petrus miwah okan Dane Sebedeuse makakalih mangda ngiringang Ida. Duk punika Ida ngawitin rumasa sungsut tur duhkita.\n38Raris Ida ngandika ring dane: “Jelek pesan keneh Gurune, buka lakar nagih mati rasanne. Negakja malu cening dini tur barenginja Guru magadang!”\n39Ida mamargi ngarepang akidik tumuli sumungkem tur ngastawa, asapuniki: “Inggih Aji, yen bilih dados, impasangja bakal sangsarane puniki saking Titiang. Nanging indike punika sampunang satinut ring manah Titiange, sakewanten mangda pakarsan Aji sane mamargi.”\n40Wusan Ida matur asapunika, Ida raris mawali, nyingak sisian Idane tetiga, dapetang Ida dane pada sirep. Raris Ida ngandika ring Dane Petrus sapuniki: “Singke cening nyidayang nimpalin Guru magadang angan ajam?\n41Magadang tur ngastawaja! Apang eda cening kalahanga baan gegodane. Roh manusane mula suksrah, nanging cening ene manusa ane lemet.”\n42Tumuli Ida malih mamargi ngarepang tur malih ngastawa, sapuniki: “Inggih Aji, menawi sangsara punika tan kengin mimpas, sajawining jaga tandangin Titiang, ledang pakarsan Aji kamargiang!”\n43Daweg Ida mawali, malih dapetang Ida sisian Idane pada sirep, santukan dane kalintang arip.\n44Malih Ida nilar sisian Idane tumuli mamargi ngarepang, raris ngastawa sane kaping tiganipun, pinunase pateh sakadi atur Idane iwau.\n45Wusan punika Ida raris mawali ring genah sisian Idane, sarwi ngandika ring dane sapuniki: “Apake cening enu pules muah nuptupang bayu? Tingalinja, jani suba teka panemayannyane, Sang Putraning Manusa Utusan Ida Sang Hyang Widi Wasa lakar kaserahang sig kakuasan anake dosa.\n46Bangunja, jalanja makaad. Anake ane lakar nyerahang Guru suba teka!”\n47Durung wusan Ida ngandika, raris rauh Dane Yudas sinalih tunggal sisian Idane roras, matututan jadma akeh, masanjata pedang miwah tungked. Anake punika kutus antuk parapangageng panditane miwah parapanglingsir bangsa Yahudine.\n48Sang sane pacang nyerahang Ida Hyang Yesus sampun ngwehin wangsit ring anake sane jaga ngejuk Ida, sapuniki: “Siraja sane aras tiang punika sampun Anake sane rereh ragane, rarisang sampun ejuk.”\n49Irika Dane Yudas gelis nganampekin Ida Hyang Yesus tumuli matur: “Nunas lugra Guru,” raris Ida karas.\n50Nanging Ida ngandika ring dane: “Enggalang suba laksanayang ento cening!” Irika digelis anake akeh pada ngarepang tur ngejuk Ida tur katekekang pisan ngisi.\n51Nanging sinalih tunggal saking anake sane ngiringang Ida, nyrowengang pedang tur nyempal rencang Sang Pandita Agunge kanti pegat kupingipune.\n52Pangandikan Idane ring dane: “Saunginja pedang ceninge, sawireh nyenja demen ngaud pedang, ia lakar mati ulihan pedang.\n53Apake kaden cening Guru tusing nyidayang nunas ring Sang Aji, apang Ida ngutus malaekat Idane kanti lebihan teken roras pasukan buat nulungin Guru?\n54Nanging yen keto, dadiannya tusing tegep isin Cakepan Sucine, ane nyuratang mungguing paundukane ene patut kalaksanayang buka kene.”\n55Ida raris ngandika ring anake akeh punika: “Apake sengguhang ragane Tiang ene begal, kanti ragane sregep pesan teka mai pada ngaba pedang muah tungked buat ngejuk Tiang? Kaden nyabran dina Tiang ngurukang di Perhyangan Agung, apa krana ragane tusing ngejuk Tiang.\n56Nanging unduke ene makejang dadi buka kene, apanga genep kecap ane kasuratang baan nabi-nabine di Cakepan Sucine.” Irika parasisian Idane jeg malaib pablesat, ninggal Ida.\n57Sasampune Ida Hyang Yesus kejuk, Ida raris katangkilang ka grian Sang Pandita Agung Kayapas. Irika sampun mapunduh paraguru agamane miwah parapanglingsir bangsa Yahudine.\n58Dane Petrus ngetut pamargin Idane saking doh, ngantos dane rauh ring natar grian Pandita Agunge. Raris dane ngranjing ka natare tur irika malinggih sareng parapajagaan Perhyangan Agunge. Dane meled uning sapunapi jaga pamuputipun.\n59Parapangageng panditane miwah paraanggota Majelis Agamane makasami ngrereh bukti palsu ngeniang indik Ida Hyang Yesus, mangda Ida prasida kadanda pati.\n60Nanging dane nenten mrasidayang polih bukti, yadiastun akeh sampun saksi linyok sane ngaturang katerangan ngeniang indik Idane. Ring pamuput wenten anak sareng kalih ngarepang,\n61saha matur sapuniki: “Jadmane puniki naenin mapajar sapuniki: ‘Tiang nyidayang nguugang Perhyangan Agunge, tur ngwangun buin sajeroning makatelun.’”\n62Sang Pandita Agung raris ngadeg, tur ngandika ring Ida Hyang Yesus sapuniki: “Punapike Ragane tan kayun nyautin dedalihan-dedalihan anake puniki, sane katuekang marep ring Ragane?”\n63Nanging Ida Hyang Yesus meneng kewanten. Malih Sang Pandita Agung ngandika: “Iriki ring ajeng Ida Sang Hyang Widi Wasa sane nyeneng, tiang nyumpahin Ragane, nikayangja ring tiang sareng sami, punapike Ragane puniki Sang Prabu Sane Kajanjiang punika, inggih punika Putran Ida Sang Hyang Widi Wasa?”\n64Pasaur Ida Hyang Yesus: “Ragane sane maosang sakadi asapunika. Sakewanten Tiang ngaturin ragane, ngawit saking mangkin ragane pacang nyingakin Sang Putraning Manusa Utusan Ida Sang Hyang Widi Wasa punika malinggih ngagem kakuasaan ring genah sane kaledangin pisan antuk Sang Sane Maha Kuasa, tur jaga rauh saking megane ring ambarane.”\n65Irika Sang Pandita Agung nguek busanan Idane tur ngandika: “Ipun nganistayang Ida Sang Hyang Widi Wasa. Jaga napi malih muatang saksi! Semeton sareng sami sampun pada mireng baosnyane sane langgana ring Ida Sang Hyang Widi Wasa.\n66Sane mangkin sapunapi pakayunan semetone sareng sami?” Atur dane sareng sami: “Ipun iwang tur patut katiwakin danda pati.”\n67Raris dane pada ngecuhin prarain Idane tur nyagurin Ida; miwah anake sane nglempag Ida,\n68mabaos sapuniki: “Ih Sang Prabu Ane Kajanjiang baan Ida Sang Hyang Widi Wasa, tegarang orahang nyen ane nglempag Ragane?”\n69Daweg punika Dane Petrus sedek ring natar grian Sang Pandita Agunge. Raris wenten panyeroan Sang Pandita Agunge rauh tur mabaos ring dane sapuniki: “Jerone puniki taler nyabran rahina sareng-sareng ring Yesus, Anake sane saking wewengkon Galilea punika.”\n70Nanging Dane Petrus ngangken tan uning, ring arepan anake akeh punika, sapuniki baos danene: “Tiang tan uning ring indik sane baosang jerone.”\n71Wusan punika Dane Petrus raris medal ka pamedale. Irika dane kapanggih antuk panyeroan tiosan, sane mabaos ring anake sane wenten irika sapuniki: “Anake punika taler sareng-sareng ring Yesus, sane saking kota Nasaret punika.”\n72Malih dane ngangken tan uning tur masumpah sapuniki: “Tiang purun masumpah, mungguing tiang tan pisan uning ring Anake punika.”\n73Tan sue anake sane wenten irika pada maranin Dane Petrus saha mabaos sapuniki: “Jerone pasti sinalih tunggal timpal Anake ento, raos jerone nyiriang.”\n74Irika Dane Petrus nyumpahang dewek tur negesang asapuniki: “Mangda Ida Sang Hyang Widi Wasa nemah tiang, yan atur tiange tan yakti. Tiang tan uning ring Anake punika.” Duk punika ugi ayame tumuli makruyuk.\n75Dane Petrus raris makebyah eling ring pangandikan Ida Hyang Yesus sane sapuniki: “Satonden siape makruyuk, cening suba ping telu ngaku tusing nawang Guru.” Dane Petrus tumuli medal ka jaba tur nangis sigsigan.


Markus 16 (BALI)\n1Sasampun rahina Sabate lintang, irika Maria Magdalena miwah Maria biang Yakobuse lan Salome lunga numbas wewangen, praya kanggen ngodakin layon Ida Hyang Yesus.\n2Ring rahina Reditene pasemengan, riwau endag suryane, dane sami pada lunga ka setrane.\n3Ring margi dane ngrimik asapuniki: “Nyen ane lakar tunden ngulikang batune ane nekepin bungas guane ento?”\n4Nanging sasampune dane nampek irika, panggihin dane batune sampun magulikan.\n5Dane raris ngranjing ka genah pameremane. Dane tengkejut pisan rikala manggihin anak anom sane mapangangge sarwa putih, malinggih ring tengen pamereman Idane punika.\n6Anake anom punika raris ngandika asapuniki: “Edaja takut! Ragane ngalih Ida Hyang Yesus ane uli kota Nasaret, ane suba kasalib! Ida suba katangiang, Ida tusing enu dini! Pedasinja, ene tongos Idane kaperemang!\n7Nah ane jani, kemaja ragane ngorahang teken parasisian Idane, makadinne Dane Petrus, mungguing Ida lakar ngamaluin lunga ka wewengkon Galilea. Ditu dane lakar manggihin Ida buka pangandikan Idane ane malu.”\n8Anake istri-istri punika raris sami medal saking gua pamereman Idane, tur malaib saking irika, santukan dane kalintang ajerih. Nanging dane tan nyidayang nuturang indike punika ring sapasira jua, santukan dane sami jejeh ngetor.\n9[Pasemengan ring rahina Reditene punika, sasampun Ida Hyang Yesus matangi, pinih riin Ida makantenang raga ring Maria Magdalena. Sane riin Ida sampun naenin nundung setan pepitu saking ragan danene.\n10Dane raris nuturang paindikane punika ring parasisian Idane, sane duk punika kantun pada nangis mangenang Ida.\n11Duk parasisiane miragi baos Dane Maria Magdalena, mungguing Ida Hyang Yesus sampun nyeneng malih, tur dane sampun manggihin Ida, parasisiane sami pada tan pracaya.\n12Sasampune punika, Ida Hyang Yesus malih makantenang raga ring sisia kekalih sane nuju mamargi medal saking kota, nanging warnan Idane malianan.\n13Sisiane kekalih iwau raris matulak saha nuturang indike punika ring parasisiane siosan, nanging dane sami pada tan pracaya.\n14Pamuputipun Ida Hyang Yesus makantenang raga ring sisian Idane makasolas, sane duk punika nuju majengan. Ida duka ring dane, duaning dane bengkung pisan, tan pracaya ring Ida miwah ring baos anake sane manggihin Ida sampun nyeneng.\n15Ida ngandika ring dane kadi asapuniki: “Kemaja cening luas nylajah gumi, lumbrahangja Orta Rahayune ento teken manusane makejang!\n16Nyenja ane pracaya tur kalukat ia lakar karahayuang, nanging nyenja ane tuara pracaya, ia lakar kasisipang.\n17Anake ane pracaya teken Guru ia bakal kicen praciri buka kene: malantaran nyambat adan Gurune ia nundung setan, ia lakar ngraos nganggon basa ane tawah-tawah;\n18yen ia ngisi lelipi wiadin nginum racun ia tusing bakal sengkala; ia ngusud anake gelem, anake gelem ento dadi seger.”\n19Sasampune Ida Hyang Yesus puput mawecana ring parasisian Idane, Ida raris munggah ka suargan tur malingga ring genah sane pinih kaledangin antuk Ida Sang Hyang Widi Wasa.\n20Parasisian Idane tumuli pada lunga nyatur desa nglumbrahang Orti Rahayune punika. Tur Ida Sang Panembahan setata nyarengin dane sajeroning pakaryan danene, saha mapaica praciri-praciri sane ngangobin, buat ngukuhang sabda sane pidartayang dane.]\n[(16-9) Paraistrine punika raris maranin Dane Petrus miwah sisian Idane siosan tur nuturang pariindike punika sami sakadi sane sampun kapangandikayang ring dane. (16-10) Sasampune punika, Ida Hyang Yesus ngraga nglumbrahang Orti Rahayune sane suci, sane ngrauhang karahayuan langgeng, malantaran ngutus sisian Idane lunga nyatur desa.]


» Orti BaliSenin, 27 Maret 2011 | BPPangawi BaliMas Ruscitad�wi\nDumun w�nten pidabdab becik san� kamargiang antuk Pemerintah Provinsi Bali liwat Badan Perpustakaan dan Arsip Bali marupa penghargaan majeng Pangawi Bali. Penghargaan san� kamargiang mawit warsa 2006 kantos 2009, puniki kawastanin Widya Pataka. Sampun makudang-kudang Pangawi Bali molihang prabea nerbitang buku sangkaning polih penghargaan Widya Pataka. Punika awinan, jagat kapangawian ring Bali sakadi mentik turin prasida bungah. Sak�wanten ring warsa 2010, panitia Widya Pataka kocap kagentosin, mawinan raris tan w�nten san� ngamargiang, k�nten taler ring warsa 2011, programnyan� w�nten sak�wanten Biro Kesejahteraan Rakyat san� kajudi nglaksanayang n�nten kocap uning ngamargiang, mawinan raris penghargaan majeng seniman inucap n�nten guan-guan mamargi.\nL�mpas ring sapa sira san� ngamargiang pidabdan panugran Widya Pataka san� kajudi, kaw�ntenan panugran inucap sayuwakti kajantosang pisan olih para pangawi Balin�, duaning mabuat pisan kagunannyan�. Sangkaning panugran inucap ngawi para pangawi prasida ngamedalang buku.\nSak�wanten sakadi pidabdab-pidabdab becik siosan san� sampun mamargi, pidabdab panugran Widya Pataka puniki taler ngwetung patak�n-patak�n, sapa sira k�manten san� dados molihang panugran inucap, napik� wantah wong Bali, sara sira san� kabaos wong Bali, napik� san� embas ring Bali, idup ring Bali, napik� samian san� meneng ring Bali. Napik� san� ngawi indik Bali lan mabasa Bali? Siosan ring punika pangawi enc�n san� antes molihin, napik� san� kakawiannyane kasengguh becik, becike punika becik san� sapunapi? Akeh patak�n-patak�n siosan san� prasida kablibagang malih, angg�n maripurnayang pidabdab inucap.\nIndik kaw�ntenan san� kabaos pangawi Bali, sujatinn� ak�h san� ngepah-ngepah antuk dasar kaperluannyan� n�w�k. Conton� y�ning i pangawi meled ngawakilin Bali ka tingkat Indon�sia, miwah internasional, biasan� pangawi inucap pacang ngangken ragan� pangawi Bali, k�nten taler y�ning pengarang inucap meled molihang panugran saking Pemerintah Bali, sak�wanten y�ning kaperluannyan� angg�n ngaud kakasuban, pangawi inucap ketah nganikang ragan� pangawi Indon�sia, pangawi nasional miwah internasional. Y�ning sampun kadi asapunika, ked�k kenyung para panur�ksa pacang masemu masem, duaning pabligbangan� tan puput-puput.\nRaris sapa sira manten san� kabaos pangawi Bali san� prasida molihang panugran Widya Pataka, n�nten ja patut kauratiang olih para pangawi Balin�. San� kabaos pangawi Bali swadarmannyan� wantah ngawi lan ngawi, ngembahang sakancan tetuek, indik pikenoh genahang manten ring pabann�.


Imamat 9 (BALI)\n1Sasampune jangkep pitung rahina suenipun upacara palantikan punika mamargi, benjangipun Dane Musa maumang Dane Harun sareng paraputran danene miwah parapamimpin bangsa Israele.\n2Dane Musa mabaos ring Dane Harun, sapuniki: “Ambilja godel banteng jagiran asiki miwah biri-biri muani asiki sane tan paceda, tumuli aturang ring ayun Ida Sang Hyang Widi Wasa inggih punika: banteng jagirane pabuat aturan panyupat dosa, miwah biri-birine muani pabuat aturan maborbor.\n3Sasampune punika dane ngandikayang bangsa Israele ngambil kambing muani asiki pabuat aturan panyupat dosa, miwah godel banteng lan panak biri-biri sane tan paceda sane matuuh wau ataun pabuat aturan maborbor.\n4Samaliha pabuat aturan karahayuan, ipun patut makta banteng jagiran asiki miwah biri-biri muani asiki. Makasami punika patut katurang ring ayun Ida Sang Hyang Widi Wasa, sasarengan ring aturan sesajen sane madaging minyak. Ipun patut nglaksanayang paindikane punika santukan Ida Sang Hyang Widi Wasa mapakayunan mapakantenang raga ring ipun ring rahinane puniki.”\n5Saananing sane kapituduhang antuk Dane Musa makasami kabakta ring ajeng Kemah Sucine, tur pasamuane makasami pada mapunduh irika, nyumbah Ida Sang Hyang Widi Wasa.\n6Dane Musa tumuli ngandika sapuniki: “Ida Sang Hyang Widi Wasa mituduhang semeton nglaksanayang paindikane punika makasami, mangda semeton mrasidayang ngeton sinar teja wedanan Idane sane dumilah.”\n7Sasampune punika dane raris mabaos ring Dane Harun sapuniki: “Mrikija ka pamorboran aturane, rarisangja aturang aturan panyupat dosa miwah aturan maborbor mangda dosan semetone miwah dosan rakyate sami kampurayang antuk Ida Sang Hyang Widi Wasa. Aturangja aturane punika makasami buat ngampurayang dosan rakyate sami, sakadi sane sampun kapituduhang antuk Ida Sang Hyang Widi Wasa.”\n8Dane Harun raris lunga ka pamorboran aturane tumuli nampah godel banteng sane kacawisang pabuat aturan panyupat dosan danene ngraga.\n9Paraputran danene raris ngaturang getih bantenge punika ring dane tur dane nyelebang jrijin tangan danene ring getihe punika tumuli kolesang ring tanduk-tanduke sane wenten ring bucu-bucun pamorboran aturane, miwah sisanipun raris kabriokang ring dasar pamorboran aturane punika.\n10Muluk, ginjel miwah bagian atinnyane sane pinih becik raris borbor dane ring pamorboran aturane, sakadi sane sampun kapituduhang antuk Ida Sang Hyang Widi Wasa ring Dane Musa.\n11Nanging ulam miwah kulit bantenge punika tunjel dane ring jabaan pakemahane.\n12Dane raris nampah wewalungane sane kacawisang dados aturan maborbor pabuat ragan danene ngraga. Paraputran danene raris ngaturang getih wewalungane punika ring dane, raris kabriokang ring sisin pamorboran aturane punika makaileh.\n13Wusan punika paraputran danene raris ngaturang tenggek miwah pukangan wewalungane sane lianan ring dane raris borbor dane ring pamorboran aturane.\n14Sasampune punika jejeron miwah buntut wewalungane sane durian punika raris umbahin dane, tumuli kaborbor ring pamorboran aturane, ring duur sisan aturane sane maborbor punika.\n15Sawusan punika dane raris ngaturang aturan rakyate makasami. Dane raris ngambil kambing sane kanggen aturan pabuat panyupat dosan rakyate, tumuli katampah, raris katurang sakadi sane sampun margiang dane daweg dane ngaturang aturan panyupat dosa pabuat ragan danene ngraga.\n16Raris dane taler ngambil wewalungan sane jaga kanggen aturan maborbor, saha katurang manut ring sopacarannyane.\n17Dane raris ngaturang aturan sesajen, dane ngambil tepung agemel raris kaborbor ring pamorboran aturane. (Puniki dados wewehan aturan maborbor sane katurang nyabran rahina.)\n18Dane raris nampah banteng miwah biri-birine muani makadados aturan karahayuan pabuat rakyate sami. Paraputran danene raris ngaturang getihnyane ring dane, raris briokang dane ring sisin pamorboran aturane makaileh.\n19Dane Harun raris ngenahang saananing muluk banteng miwah biri-birine punika,\n20ring duur tangkah wewalungane punika makakalih, tumuli kabakta ka pamorboran aturane. Muluke punika raris borbor dane ring pamorboran aturane.\n21Tangkah miwah batisnyane sane durian aturang dane dados aturan istimewa pabuat Ida Sang Hyang Widi Wasa, pabuat sang pandita sakadi sane sampun kapituduhang antuk Dane Musa.\n22Sasampune Dane Harun puput ngaturang aturane punika makasami, dane raris ngangkat tangan danene sarwi ngamertanin rakyate sareng sami. Sasampune punika dane raris tedun.\n23Sapangrarisipun Dane Musa miwah Dane Harun raris ngranjing ka Kemah Linggih Ida Sang Hyang Widi Wasa, tur ritatkala dane medal saking irika, dane ngamertanin rakyate, tumuli sinar tejan Ida Sang Hyang Widi Wasa sane dumilah, kakantenang antuk rakyate makasami.\n24Tan dumade Ida Sang Hyang Widi Wasa raris nedunang geni saha ngeseng aturane sane maborbor miwah sakancan muluke sane wenten ring pamorboran aturane. Riwau rakyate ngatonang indike punika ipun sareng sami raris masuryak tur sumungkem nyumbah Ida Sang Hyang Widi Wasa, ngantos muanipune nganteg ka tanahe.


I Desak Nyoman Widiastini: PUPULAN PIDARTA BASA BALI\n1. Kaasrian palemahannya sampun kaloktah eauh ka dura Negara.\n2. Seni budaya Baline, sane madasar antuk seni budaya hindu taler sampun kajanaloka ring jagate.\n3. Adat-istiadatnya, sane madasar antuk suryak siu utawi musyawarah.\n4. Para warga Baline banget kumanyama ( ramah tamah ), ngandap kasor (merendah ), nentrn wenten nyaminin ring jagate.\n2. Upacara matatah marupa yasa kertin I rerama marep ring ipianak, sane kamargiang ri sampune munggah daa-truni utawi tutug kelih.\n3. Upacara matatah masuksma nyomiang ambek keraksasane mangda sida kakasorang olih ambek kadewatan.\n1. Rikenjekan rahina Saraswati punika saking semeng jantos pajeg surya i raga sareng sami maturan ka sanggah utawi ka mrajan soang-soang miwah mantenin buku utawi lontar druene. Sakewanten sadurung maturan, nunas tirta dumun ring Ida Pranda utawi ring sesuunan ragane soang-soang. Sasampun banten punika kantebang raris kasiratin tirta Saraswati ping lima. Wusan punika wau ragane siratin tirta ping tiga, kaajeng ping tiga, maraup taler ping tiga. Tetujon i ragene nunas tirta Saraswati punika tan lian wantah mangda Ida ngicenin karahajengan miwah kaweruhan sane mautama. Tirta punika taler dados anggen nyuciang raga, ngicalang sakancan kaletehane sane wenten ring ragane, pradene mrasidayang galang apadang ening tan pasing sing.\n2. Runtutan sane kajaping kalih wantah masambang semadi. Ri kala masambang semadi patut majagra (=melek) sinambi ngwacen lontar-lontar suci kaagamaan, minakadi: Bgawadgita, Sarasamuscaya, Ramayana, Bratayudha miwah sane lian-lianan. Ring sajeroning sambang semadi punika i raga patut mabrata tan dados mapunyah-punyahan. Tetujon mabrata punika wantah marupa latihan natiagin godaan Sad Ripu ne, minakadi: loba, irihati, angkara murka miwah sane lian-lianan. Ngwacen lontar tetujon ipun lianan ring marupa tangkis magadang taler nunas kaweruhan ring Ida Sang Hyang Saraswati.\n3. Runtutan sane kaping tiga, inggih punika mabanyu pinaruh risampun awengi majagra, mabrata nglaksanayang sambang semadi. Benjangne pasemengan raris mabanyu pinaruh ka beji utawi ka segara masiram tur matirta. Tetujon i raga mabanyu pinaruh wantah nyuciang raga, mangda kaletehane sane wenten ring ragasne prasida ical. Rikala mabanyu pinaruh punika i raga masiram antuk toya kumkuman, inggih punika toya sane madaging sekar sarwa arum. Usan punika dados sampun mantuk. Sarauhe ring jero dados sampun antebang bantene, sakewanten siratin dumun antuk tirta Saraswati. Luu banten punika iket antuk tali raris genahang ring luhur korine utawi lawangane. Tetujonnya wantah nyihnayang i raga subakti saha sampun ngamolihang kaweruhan.\n1. Dewi Saraswati rabin Ida Betara Brahma, nyihnayang simbul kakuatan sane agung saha ngledangin nudut kayun, marupa prabawan sarining kaweruhan.\n2. Gitar utawi rebab punika marupa simbul kabudayaan sane maha agung.\n3. Ganitri punika marupa simbul kalanggengan, sane nyihnayang paplajahan punika tan pawates.\n4. Lontar punika marupa simbul kaweruhan.\n5. Angsa utawi sowan marupa simbul kawicaksanaan.\n6. Tunjung punika marupa simbul nyihnayang kaweruhan punika makeh soroh ipun tur mahasuci.\n7. Merak punika marupa simbul kawibawaan sane nyihnayang sang sampun pradnyan, wicaksana kajananuraga ring jagate.\nInggih wantah amunika atur titiange, yening wenten kirang langkung atur titiange, titiang nunas gung rena sinampura. Mogi-mogi wenten pokenohnyane. Pinaka panguntat titiang ngaturang parama shanti.\nDiposting oleh Bahasa dan Sastra (I Desak Nyoman Widiastini,M.Pd) di 18.27\namanda 8 10 September 2016 21.50


Nincapang Perekonomian Lokal malarapan antuk Usaha Camping ring Kintamani - BASAbaliWiki\nNincapang Perekonomian Lokal malarapan antuk Usaha Camping ring Kintamani\nOm Swastyastu. Mantap pisan niki ton, yening manut penampen titiang niki silih sinunggil tata cara ngawaliang ekonomi krama baline. Yening cingakin mangkin, sampun akeh krama baline puniki baosang titiang demen malancaran sekate wenten covid, napi malih mresidayang camping sareng keluarga. Kawentenan covid puniki mula jakti nyatuang keluarga, umpami dugase pidan tusing san polih libur megae ulian liu wisatawan dura negarane ke bali "jeg sepanan ngeladenin", jani awuku tuah ping 2 magae. Ento suba ane ngranayang anake demen sajan meluangkan waktu untuk keluarga ring situasi buka kene, wireh toden taen karasayang olih sajebang krama bali ring warsane sane sampun lintang. Dumogi Krama Baline satata madue usaha-usaha sane prasida ngawaliang ekonomine puniki. Salam Rahayu....\nRi kala masa pandemi COVID-19, kawentenan pariwisata Bali kabaos loyo. Puniki sangkaning kawentenan pariwisata saking dumun bergantung sareng kunjungan wisatawan dura negara. Ri sampune jagate ngwatesin kunjungan masyarakat saking dura negara mangda prasida ngwatesin panglimbak lalahan virus coronane, nadak ngawinang genah-genah wisata sepi, akeh sane ngemasin tutup, miwah akeh kramane sane kicalan pakaryan duaning keni PHK.\nSakewanten, mangkin krama Baline sampun pada wikan ngrereh peluang usaha anyar sane nenten lempas saking bisnis pariwisata. Pariwisata Bali nenten wantah terpaku sareng jinah dolar sane kabakta olih tourist saking dura negara, nanging mangkin wisatawan lokal Bali taler prasida nyarengin nongkrak kawentenan wisata ring Bali. Sakadi sane wenten ring makudang-kudang genah camping ring Kintamani. Sasukat jagate ngranjing ring masa New Normal, sampun sayan akeh krama Baline sane ngrereh genah-genah masliahan, sakadi camping ring Kintamani puniki. Wewidangan Kintamani sampun kasub saking dumun antuk kaluihan Gunung miwah Danu Bature. Sami pada angob, napi malih yening polih nyingakin Sang Suryane kala endang katimpalin antuk ambune, kadirasa sang sane ngatonang matinggah ring duur ambune. Punika sane ngawinang sang sane ngatonang nenten pacang wadih-wadih nyingakin kaluihan jagat sane kabaos negeri di atas awan puniki.\nKawentenan wisata camping puniki kaaptiang prasida ngwantu perekonomian krama Bali, pamekas majeng ring sang sane madue genah-genah camping. Asapunika taler sang sane madue usaha nyewaang sarana camping miwah dagang-dagang sane nampek sareng genah-genah camping puniki mangda taler ngrasaang iusan saking wisata lokal puniki. Yening jagate sampun mawali kadi jati mula, kaptiang mangda camping ring negeri di atas awan puniki prasida nudut kahyun wisatawan dura negara sakadi dumun. Napi malih, yening Pemerintah prasida taler nukung kawentenan wisata lokal puniki pastika perekonomian ring Bali prasida sayan nincap.\nSang Surya endag ngicenin galang\nKasanggra suaran siap muani\nYening meled ngrereh liang\nNgiring camping ring Kintamani\nPariwisata Mawali, Ekonomi Makenyir


√Satua Jayaprana Lan Layon Sari Lengkap | yuktheory!\nWenten katuturan anak makurenan saking desa Kalianget medue oka tigang diri, kalih okannyane sane lanang lan adiri sane istri. Nangin ring desa punika wenten bencana grubug sane ngranayang petang diri nyaman nyane seda ring desa punika. Sane nyeneng wantah asiki inggih punika putrannyane sane paling alit sane mawasta I Jayaprana. Krana punika Jayaprana dados jatma ubuh lan Jayaprana memarekan ring lengka pura. Ring lengka pura Jayaprana gemet pisan mahwinan Ida Anake Agung seneng ring Jayaprana.\nSane mangkin Jayaprana sampun mayusa roras warsa. I Jayaprana kakasuban ring panjake sami mawinan kebagusan nyane.\nGelisan cerita, sedek dina anu Ida Anake Agung nganika mangda Jayaprana ngudi dayang – dayang miwah istri – istri ring sejebag\npuri miwah tiosang ring jagat Kalianget. Sadurungnyane I Jayaprana nenten kayun, mawina merasa teken ragannyane kari alit. Nanging I Jayaprana selanturnyane kayun teken sane kadikayang olih Ida Anake Agung.\nMakudang – kudang warsa selanturnyanyane,Sedek rahia punika I Jayaprna mamargi ka pasar. Ring pasar I Jayaprana manggihin anak istri jegeg ngelangunin. Wastannyane Ni Layonsari okan Jero Bendesa saking banjar Sekar. Laut I Jayaprana\ntresna kapining Ni Layonsari punika taler Ni Layonsari kaliwat seneng kapining I Jayaprana santukan karsuryanin Jayaprana punika bagus.\nSesampune ring puri anake agung Jayaprana ngandika santukan Jayaprana seneng kapining anak istri sane katemu ring pasar punika. Luire Ida Anake Agung nerima kecutetannyane lan ngaryanin suarapatra . I Jayaprana ka utus mangda makta sualapatra punika kapining Jero Bendesa.\nSesampune Jayaprana ring jeroan jero bendesa, Jayaprana ngaturang ngaturang sualapatra punika kaping Jero bendesa. Santukan sualapatra punika katerima olih Jero Bendesa, I Jayaprana ngalungsur mapamit kaping Jero Bendesa. Jero bendesa lan Ni Layonsari setuju kapining sadu ajeng punika.\nRing puri agung, Ida Anake Agung ngawentenang paruman ring bale pasamuan. Raris digelis I Jayapran matur tur ngandika ring anake agung santukan sadu ajeng punika katerima olih Jero Bendesa lan Ni Layonsari. Inggih punika Ida Anake Agung nyupyah ring paruman; santukan ring rahina Anggara, legi, wuku kuningan Ida anake agung mekarya upacara pawiwahan I Jayaprana lan Ni Layonsari. Santukan punika Ida Anake Agung ngandikang mangda prabekel sami ngaryanin wangunan sane becik antuk pawiwahannyane.\nRing upacara pawiwahan punika I Jayaprana kairing olih panjak ring desa Kalianget, lunga ka jeroan Jero Bendesa santukan memadik layonsari nganggen srana upacara. Ida Anake Agung risedeke melinggih ring linggannyane, rauh I Jayaprana sareng Ni Layonsari ring ajeng puri agung punika. Makekalih tedun saking joli tur nyembah Anake Agung.\nNyuryanin paras Ni Layonsari, Ida anake Agung ten prasida ngeraos napi – napi santukan nyuryanin kajegegan ipun.\nSantukan harina sampun wengi, Jayaprana mapamit saking puri agung lan nunas ampura sareng ngucap suksma ring Ida Anake Agung.\nRisampune Jayaprana budal, Ida Anake Agung mabaos kapining prabekel sareng sinamian nunas pikayun pacang ngekadaya Jayaprana jagi mademang Jayaprana. Rabin Jayaprana Ni Layonsari mangda dados rabin Ida Anake Agung. Yening tusing Ida lakar mangkat krane sedihnyane.\nMirengan sabda punika wenten prebekel sane ngemolihang pikayun mangde Jayaprana kapademang; manda Jayaprana seda, Anake Agung mangda ngandikayang Jayaprana lunga ka Celuk Trima, mangda nyelehin jukung irika. Inggih punika pikayun prebekel punika sane mawasta I Saunggaling.\nSane mangkin akeh aminggu Jayaprane lan Layonsari merabian wenten utus Ida Anake agung nganikayang mangda I Jayaprana lunga ka Celuk Trima. Tusing liu makeneh buin lantas Jayaprana lung aka Celuk Trima punika.\nSadurunge Jayaprana lung aka Celuk Trima, rabin nyane polih ipian jeroan ipun kaanyudang blabar. Ipian punika kaceritayang antuk Jayaprana nanging Jayaprana nenten peduli saking ipun santukan nenten bani ten ngring teken perintah Ida Anake Agung.\nRing alas Celuk Trima Jayaprana sampun merasa santukan ragan nyane pacang kepademan, irika kawacen olih prebekel sualapatra saking Ida sane mabaos;“Eh cai Jayaprana,Cai manusa tusing magunaMegedi, megedi caiWake ne ngutus apang cai matiDosan cai gedeCai ngelewatin tingkah wakeKurenan cai tuah dadi pegelahang jelema care wakeWake ne pantes ngelahMati cai jani Jayapranade pesan cai nagih ngelawan!!!!Wake jani ne ngelah Layonsari”\nSakemanten daging sualapatra Anake Agung ketiba ring Jayaprana. Sesampune ngewaca sualapatra punika raris I Jayapran nagis.\nJayaprana ngeraos “inggih yening asapunika pandikayang Ida, tiang pacang ngiringan pikayun sane karaosan ipun. Santukan saking dumun iratu sampun becik ring titiang saking dumun sakemanten mangkin iratu jagi masdeman mademang titian, inggih durusan cabut sampun jiwa pramanan titiang, jagi anggeang pekayunn iratu diastun titiang nenten medue dosa.” Sapunika panyelsel I Jayaprana sambilange ngetelang yeh mata. Selantur nyane I Jayaprana mapinunas ring I Saunggaling mangda digelis mancut keris marep ring I Jayaprana.\nSesampune I Saunggaling mapiorah ring I Jayaprana raris ipun ngiringang napi sane kabaosang olih anake agung, saking manah tan becik miwah sedih ipun nancebang keris ring ulu ati Jayaprana. Raris rahne nyembuh miik ngalub, ambune keiringin antuk gumuruh saking angkasa lan di gumi luir ipun ; linuh, angin ngelinus, hujan bunga, teja guling, lan sane tiosan.\nSesampune layon I Jayaprana kependem raris samian pengiring mawali budal, antuk kayun sane sedih kingking. Ring tengah margine samian ngemolihang pancabaya. Upami; prebekel akeh sane padem, inggih punika wenten padem sagrep macan, wenten padem cotot lelipi, wenten padem tepen kayu miwah sane tiosan.\nRaris cerita pademnyane I Jayaprana punika sampun kapireng olih rabin nyane sane maparab Ni Layonsari. Gumentos sahasa Ni Layonsari ngunus keris raris nebekin ragan ipun.\nPrevious article Jenis Jenis Pisang Atau Biu di Bali\nNext article Contoh Soal Matriks ,Invers Dan Transpose\nMore From: Bahasa Bali\nBali Island Tour – Rafting And Water Sport\nby Ningsih Last updated Aug 13, 2020, Last updated Aug 13, 2020\nContoh Soal Matriks ,Invers Dan Transpose\nby Ningsih Last updated Apr 19, 2021, Last updated Apr 19, 2021


Ngiring Mesatua Bali: Pidarta: Nglestariang Basa Bali Maka Utsaha Ngewangun Karakter Bangsa\nNgiring Mesatua Bali\nlan makenalan ring facebook\nPidarta: Nglestariang Basa Bali Maka Utsaha Ngewangun Karakter Bangsa\nPidarta puniki dados ka-copy nanging elingang nagingin alamat blog puniki\nSuksma antuk galah sane katiba ring padewekan tityang\nBapak Kepala Sekolah SMA Negeri 1 sane mustikayang tityang\nBapak/ibu dosen pengajar SMA Negeri 1sane kusumayang tityang\nMiwah ida dane sareng sami sane tresna sihin tityang,\nSuksma aturang tityang majeng ring Ida Shang Hyang Widhi Wasa mawinan wit sangkaning paswecan Ida iraga sareng sami prasida masadu arep driki. Ainggih Ida dane sareng sami, rahinane mangkin tityang jagi mapidarta. Murdan pidarta tityange inggih punika “Nglestariang Basa Bali Maka Utsaha Ngewangun Karakter Bangsa”. Dumogi pidartan sane pacang tityang aturang puniki wenten pikenohnyane.\nBasa Bali kawentenannyane ring aab jagate sekadi mangkin tan bina ya sekadi sepeda ontel. Napi mawinan tityang ngumpamayang sekadi punika? Mawinan yening manut ring padewekan tityang Basa Bali punika boya ja sios wantah silih sinunggil artha brana sane kaicenin olih para penglingsir iraga nanging iraga lek utawi nenten juari nganggen artha punika ritatkala mebebaosan. Rasa lek mebasa Bali puniki makehan wetu saking para yowana, krama perkotaan, miwah krama lianan sane kasorohang “masyarakat modern”. Sane dados cihna yening wenten rasa lek mabasa Bali ring krama-krama sekadi punika kacihnayang saking kawentenan Bahasa Indonesia dados basa keseharian nganti basa Bali. Kehanan sekadi puniki jakti ngengsekin manah. Basa Bali sane dados warisan budaya, kalah pamor tekening Bahasa Indonesia.\nYening iraga sareng sami nguratiang, napi sujatine sane ngawinang anake lek mabasa Bali? Manut ring uratian tityang, niki kaawinang olih dampak negatif Globalisasi. IPTEK sane sayan nglimbak punika boya ja madue iusan sane becik kemanten nanging malih madue iusan sane kaon. Sampun akeh anake maosang yening kemajuan ring bidang teknologi punika ngawinang nilai-nilai budaya sane luih punika luntur. Basa Bali silih sinunggil contonyane. Basa Bali kakasorang olih bahasa Inggris utawi bahasa Indonesia mawinan basa-basa punika pinih ngasilang jinah. Transaksi bisnis punika jakti saja mangda nganggen bahasa Inggris utawi bahasa Indonesia, piranti komunikasi sane canggih pinih akeh nganggen bahasa Inggris, Jepang, lan basa dura negara lianan, tayangan ring televisi masih akehan ngangge bahasa Indonesia lan basa non Bali lianan. Nanging saking makasami conto punika nenten ja dados alasan iraga mangda ngedohin basa Bali napi malih lek mabasa Bali.\nIda dane sareng sami, pastika wenten pitaken ring pakayunan Ida dane soang-soang napi mawinan tityang kukuh mempromosiang basa Bali yening ten bernilai bisnis sekadi bahasa Inggris lan bahasa Indonesia? Tityang memprosiang produk lokal puniki mawinan tityang rumasa akeh pisan kawigunan ipun ring sang sane nganggen. Mangkin lan saihang basa Bali tekening bahasa Inggris utawi bahasa Indonesia. Manut ring padewekan tityang sekadi niki. Bahasa Inggris nilai etika sane wenten ring drika akidik mawinan ten wenten sane kawastanin rasa basa. Contonyane yen mababaosan sane alit tekening sane kelihan, ipun makakalih ngangge “you” (bahasa Indonesia, kamu). Niki yen manut ring kebudayaan iraga, sang sane alit kabaos tulah. Nanging ring bahasa Inggris nenten ngawinang pikobet. Yen mabasa Indonesia nilai etika sampun wenten nanging rasa basannyane kantun kirang. Ragam bahasa sane nyihnayang etika ring bahasa Indonesia punika wantah akidik. Nah mangkin iraga patut bangga mawinan basa Bali punika madue rasa basa sane jangkep. Iraga ritatkala mebebaosan ngangge basa Bali setata nguratiang anggah ungguhing basa. Anggah ungguhing basa Bali sane keanggen ritatkala mebebaosan punika ngawinang iraga melajahin etika. Basa napi sane keanggen mebebaosan tekening anak menak, tekening pejabat pemerintahan, tekening rerama, tekening sawitra, makasami ipun wenten etikanyane. Majeng ring sira iraga mabebaosan punika nentuang soroh basa napi sane keanggen. Yen iraga mebebaosan tekening sawitra nenten ja pateh teken mebebaosan tekening rerama. Kenten masih yening iraga mabebaosan tekening sang sane menak melianan tekening yening iraga mebebaosan tekening sane jaba. Nika makasami wenten uger-ugernyane ring basa Bali.\nEtika ring sajeroning mabasa Bali puniki pacang ngewetuang nilai-nilai positif sane maguna ring pawangunan karakter. Yening ngrereh jadma wikan ring jagate puniki pastika akeh, nanging yening ngrereh jadma sane madue karakter luhur nika sukeh pisan. Kapradnyanan yen ten kaimbangin olih parilaksana becik, nika pacang nyiptayang jadma sane sekadi teroris. Teroris nika sujatinnyane jadma sane madue kapradnyanan tegeh. Nanging sayang, kapradnyanan ipun kaanggen ngerusak.\nMelajahin basa Bali boya ja sewates ngawacen, mebebaosan, nyurat, utawi mirengang. Mejahain basa Bali nika raket paiketannyane tekening agama lan seni. Agama, seni, kosa basa nika mecampur dados asiki inggih punika basa Bali. Olih mawinan asapunika nguasain basa Bali akeh kidiknyane pacang nguasain malih agama lan seni. Kemampuan mebasa Bali, meagama, lan nyenengin seni budaya pacang ngewetuang jadma sane madue luih tur mautama.\nSane mangkin, sapunapi caran iraga nglestariang basa Bali pinika? Sane kapertama kakawitin saking padewekan iraga newek. Iraga mangda uning yening basa Bali punika sekadi warisan sane patut kaplajahin. Mlajahin basa Bali mangda setata ring kehanan sane wastane ‘‘mengasyikan”. Yening iraga sampun seneng mlajahin basa Bali sinah iraga pacang setata ngajegang basa Bali punika. Elingang malih mangda nganggen basa Bali dados basa keseharian. Yening iraga newek sampun sane kawastanin nglestariang basa Bali, sane mangkin lan ajakin anake lianan mangda nglestariang basa Bali. Dados kalaksanayang paruman, seminar, utawi dharma wacana sane wenten paiketannyane maka utsaha nglestariang basa Bali. Ajahin malih anak alit utawi para yowana mabasa Bali. Niki patut pisan mangda benjang-bencang tercetak sumber daya manusia sane berbudaya. Setata icenin dukungan majeng ring utsaha pemerintah sane nglestariang basa Bali. Sekancan utsaha sane positif punika patut iraga miletin. Miwah akeh malih utsaha-utsaha mangda nglestariang basa Bali.\nIda dane sareng sami, wantah asapunika daging pidartan tityang. Tityang nunas pangampura yening wenten kaiwangan tityang ritatkala mapidarta. Tityang malih ngelingang ring Ida dane sareng sami mangda setata nglestariang basa Bali mawinan basa Bali punika akeh pikenohnyane ring sajeroning utsaha ngawangun karakter bangsa. Ainggih Ida dane sareng sami, tityang puputang antuk parama shanti.\nDiposting oleh I Made Wisnawa di 06.26\nTajuk Rencana Mabasa Bali:Tembang Nyihnayang Zaman...\nOpini Mabasa Bali: Melajah Metembang Malih!\nArtikel Mabasa Bali: Ngewaspadain Tembang-Tembang ...\nArtikel Mabasa Bali: Indik Utsawa Dharma Gita (art...\nArtikel Mabasa Bali: Sastra Tembang, Lagu Lawas Sa...\nPidarta: Nglestariang Basa Bali Maka Utsaha Ngewan...\nI Made Wisnawa


Matius 25 (BALI)\n1“Dikalan pamragat gumine, unduk Ida Sang Hyang Widi Wasa lakar ngadegang Pamrentahan Idane dadi upamayang buka daane adasa, ane nyemak damarne suang-suang lakar mapagin pangantene muani.\n2Di pantaran daane ento ada lelima ane belog pesan, nanging ane buin lelima dueg.\n3Daane ane belog ento, ia ngaba damar, nanging ia tusing ngaba lengis imbuh.\n4Nanging daane ane dueg-dueg ento, ia pada ngaba damar tur ngaba lengis imbuh mawadah botol.\n5Sawireh pangantene muani makelo tusing teka-teka, ditu daane makejang pada kiap, laut pules.\n6Sawatara tengah lemeng, ada anak gelur-gelur kene: ‘Pangantene teka, enggalangja papagin!’\n7Daane makejang pada bangun laut ngenyitin damarne suang-suang.\n8Ditu laut daane ane belog ento ngomong teken daane ane dueg kene: ‘Baangja tiang ngidih lengise abedik sawireh damar tiange nagih mati.’\n9Daane ane dueg ento masaut kene: ‘Edaja lengis tiange buin tagiha, sawireh tusing sedeng anggon tiang ajak eluh. Melahan eluh ka warunge, ditu meli lengis!’\n10Dugas daane ane belog ento pada majalan ngalih lengis, laut pangantene ento teka. Daane ane tansah tragia ento lantas ngatehang pangantene muani macelep ka tongos papestane, suba keto laut korine kubetang.\n11Sasubane keto laut teka daane ane belog, tur kauk-kauk kene: ‘Jero Wayan, Jero Wayan, dong ampakin tiang jelanan!’\n12Ditu pangantene muani lakar masaut kene: ‘Sasajaane tiang tusing pesan nawang jerone.’”\n13Pamuputne Ida Hyang Yesus ngandika sapuniki: “Ento krana pada tragiaja sawireh cening tuara nawang, unduk dina muah panemayane ento.”\n14“Yen andeang Pamrentahan Ida Sang Hyang Widi Wasa ento patuh buka anake agung ane lakar lunga nura desa. Satondene mamargi, ida ngandikain parekan idane, tur serahin ida ngetangang arta branan idane.\n15Asing-asing parekan kicen ngetangang manut kamampuhannyane suang-suang. Ane adiri icen ida limang tali dolar, ane adiri duang tali dolar, tur ane buin adiri siu dolar. Suud keto laut ida lunga.\n16Lantas parekane ane kicen limang tali dolar ento, luas nyalanang pipisne, tur ia maan bati limang tali dolar.\n17Keto masih parekane ane nampi duang tali dolar, ia maan bati duang tali dolar.\n18Nanging parekane ane nampi siu dolar, ia laut nyongcong tanah ngae bangbang, tur pipisne ane siu dolar ento tanema.\n19Sasubane makelo-kelo, gustin parekane ento rauh. Ditu laut parekane ento ndikaina apanga pada ngaturang unduk pajalan pipis idane.\n20Parekane ane nampi pipis limang tali dolar ento laut tangkil tur ngaturang batinne limang tali dolar, kene aturne: ‘Ratu ngicen titiang jinah limang tali dolar, sampun margiang titiang. Puniki cingakinja titiang polih bati limang tali dolar.’\n21Pangandikan gustinne teken ia: ‘Ih parekan ane anteng tur satia. Sawireh cai satia tur anteng ngitungang pipis ane abedik, dadinne cai lakar serahin gelahe ngitungang pipis ane liunan. Jani kemo ka jeroan, ditu milu muponin kawiryan gustin caine!’\n22Mara amonto, laut teka tangkil parekane ane nampi duang tali dolar. Lantas ia matur kene: ‘Ratu, ratu ngicen titiang jinah kalih tali dolar. Sane mangkin cingakinja, titiang polih bati kalih tali dolar!’\n23Pangandikan gustinne: ‘Ih parekan ane anteng tur satia; sawireh cai satia tur anteng ngitungang pipis ane abedik, dadinne cai bakal serahin gelahe ngitungang pipis ane liunan. Jani kemoja ka jeroan, ditu milu muponin kawiryan gustin caine!’\n24Suud keto laut teka tangkil parekane ane kicen pipis siu dolar, tur matur: ‘Ratu, santukan titiang uning mungguing ratu maraga momo droaka. Iratu ngampung ring sawahe sane tan tandurin iratu, tur ngalapin tetanduran sane tan celekang iratu.\n25Punika awinanne titiang ajerih. Duaning punika jinah druene tanem titiang. Puniki wilangin jinah druene siu dolar, aturang titiang!’\n26Lantas gustinne ngandika kene: ‘Ih iba parekan jaat tur mayus. Iba suba nawang yen kai manyi di tongose ane tusing tanemin kai, tur ngalap di tongose ane tusing taen celekin kai.\n27Benehne pipis kaine ento serahang iba teken anake ane nyalanang pipis, apanga disubane kai teka, kai nyidayang nampi inanne muah panakne.\n28Ne jani juangja pipise ane siu dolar ento tur serahangja teken ane ngelah dasa tali dolar.\n29Sawireh anake ane suba ngelah, ia buin lakar kimbuhin, apanga ngelah kanti bek maliah. Nanging nyenja ane tusing ngelah, apaja ane gelahanga, ento lakar kajuang uli sig anake ento.\n30Ne jani kemo entungang parekane ane tan paguna ene ka tongose ane peteng dedet, ditu ia lakar ngeling kanti giginne kriet-kriet.’”\n31“Dikalan Sang Putraning Manusa Utusan Ida Sang Hyang Widi Wasa ento rauh madeg Ratu, kairing baan sawatek malaekate, Ida lakar malinggih di singasanan Pamrentahan Idane.\n32Ditu sakancan manusane di gumine bakal punduhang Ida di ajeng Idane, tumuli palasang Ida, kadadiang duang gompyokan, buka pangangon kambinge malasang biri-biri ajaka kambingne.\n33Ida lakar ngenahang biri-birine ento di tengen Idane, tur kambinge kagenahang di kiwa.\n34Ditu Sang Nata lakar mawecana teken anake ane di tengen Idane kene: ‘Maija! Ih anak ane kamertanin baan Ajin Tiange. Tur rasayangja kawiryan pamrentahan ane suba kasediaang buat ragane uli dugas pangawit gumine ene kaadakang.\n35Sawireh dugas Tiange seduk, ragane maang Tiang daar; dugas Tiange bedak ragane maang Tiang ngidih yeh; dugas Tiange kalunta-lunta, ragane maang Tiang dunungan;\n36dugas Tiange malalung ragane ngambenin Tiang; dugas Tiange sakit, ragane matepetin Tiang; tur dugase Tiang di pangkenge, ragane nelokin Tiang.’\n37Lantas sakancan anake ane sadu ento matur, kene: ‘Ratu Panembahan, sane dipidanke titiang manggihin IRatu kaluen, raris titiang ngaturin rayunan, wiadin kasatan raris titiang ngaturin toya?\n38Sane dipidanke titiang manggihin IRatu kalunta-lunta, raris aturin titiang makolem ring cecanggahan titiange, wiadin malegar tumuli aturin titiang wastra?\n39Sane dipidanke titiang manggihin IRatu sungkan wiadin kapangkeng, raris titiang nangkilin Palungguh IRatu?’\n40Ditu Sang Nata bakal mawecana kene: ‘Tiang jani ngorahin ragane, dugas ragane nglaksanayang unduke ento marep teken sinalih tunggal nyama-nyamaan Tiange ane paling nistana ene, ento mapiteges ragane suba malaksana marep teken Tiang.’\n41Sasubane ento, Ida bakal mawecana teken anake ane di kiwan Idane, kene: ‘Makaadja jerone uli dini; ih jlema kena temah Widi, kemo jerone ka kawah nrakane ane suba kasediaang buat Ratun Setane muah parawadua balannyane.\n42Sawireh dugas Tiange seduk, jerone tusing maang Tiang ngidih nasi; dugas Tiange bedak jerone tusing maang Tiang ngidih yeh;\n43dugas Tiang kalunta-lunta, jerone tusing maang Tiang dunungan; tur dugas Tiange sakit muah mapangkeng jerone tusing nyak matepetin Tiang.’\n44Ditu anake ento pada matur kene: ‘Duh Ratu Panembahan, sane dipidanke titiang naenin manggihin IRatu kaluen, kasatan miwah kalunta-lunta, wiadin malegar, wiadin sungkan wiadin mapangkeng, tur titiang nenten ngaturang patulung ring IRatu?’\n45Ditu Sang Nata ngandika teken anake ento kene: ‘Tiang jani ngorahin jerone: Sasajaane dugas jerone tusing nyak nulungin sinalih tunggal anak ane paling nistana ene, ento mapiteges jerone masih tusing nyak nulungin Tiang.’\n46Aketo sakancan anake ane lakar nampi pasisip ane langgeng, nanging sakancan anake ane sadu ento lakar molih idup ane langgeng.”


Orti - kamus bahasa bali\nTitiang miragi orti becik\nI heard a good news\nIn Balinese: Gubernur Bali Wayan Koster suba ngwedar orti PKB ane tusing kalaksanayang teken Bupati lan Walikota di kabupaten soang-soang.\nIn Balinese: Lianan ring kawigunan ipun sané makéh, ngawit saking Hand Phone taler prasida ngawinan panglimbakan Berita Hoax utawi orti sané nénten patut.\nIn Balinese: Dane taler pernah dados kontributor The Jakarta Post samaliha sareng ngaremba lepihan mabasa Bali “Bali Orti” ring Balipost nyabran redite.\nIn English: He has also been a contributor to The Jakarta Post and helped maintain the Balinese language page, “Bali Orti” on the Bali Post Sunday.\nIn Indonesian: Dia juga pernah menjadi kontributor The Jakarta Post serta sempat turut mengasuh halaman berbahasa Bali, “Bali Orti” di Bali Post Minggu.\nIn Balinese: Akeh orti sane tiang polih lewat media sosial lan media informasi liannyane nyirayang indik kekerasan sane kamargiang ring anak luh.\nIn Indonesian: Selain itu contoh nyatanya peran perempuan di anggap tidak penting terjadi di lingkungan saya sendiri, sering kali terjadi pembeda bedaan antara anak lai laki dan anak perempuan.\nIn Balinese: Orti indik pandemi simpang siur ring media.\nIn Balinese: Titiang wantah uning yening hoaks punika orti bogbog sane durung/nenten janten kawiyaktian ipun.\nIn Balinese: Sampunang i raga paling ngrereh orti indik covid-19, mangda nenten keni covid-19 puniki miwah nenten dados lebihan purun sareng geringe puniki.\nIn Balinese: Wenten beredar orti kuota belajar ring media whatsapp sane ngeranayang mahasiswa/I geger, tur akeh mahasiswa/I nyobak medaftar, termasuk tiang.\nIn Balinese: Orti indik rebat Negara Rusia miwah Ukraina sampun sué wénten ring jagaté.\nIn Balinese: Lianan ring Covid-19, pastika sampun para jana makasami sampun uning wénten orti sané maosang indik konflik perang Rusia sareng Ukraina sané sampun kawedar ring jagat.\nIn Balinese: Hoax inggih punika orti utawi berita sane kamedalang olih pihak sane nenten bertanggung jawab tur orti sane kamedalang punika, orti sane nenten jelas sumbernyane.\nIn Balinese: Orti punika viral ring sosial media.\nIn Balinese: Asapunika teler akéh parajana sané nénten kayun mavaksin, riantuka ngalimbak orti simpang siur sané nénten becik indik efek samping suntikan vaksin punika.\nIn Balinese: Lianan ring punika I Nyoman Manda taler dados silih sinunggil editor lan pangawi ring Bali Post (Bali Orti) dados pangremba Majalah Satua sane ngawedar satua cutet mabasa Bali.\nIn Balinese: Manut orti saking iNews.id kabaos sampun 23.367 jatma sane sampun lampus.\nIn Balinese: Sane mangkin titiang jagi nyobiahang indik pengalaman sane titiang tandangin, inggih punika Orti hoax.\nIn Balinese: Sepatutne iraga dados manusa sampunang pisan makarya orti sane nenten pasti sane ngawinang jadma lianan paling lan jerih utawi ketug.\nIn Balinese: Orti Media tur Kebijakan Pemerintah, Sampun Selaras antuk Masyarakat?\nIn Balinese: Media nyobiahang orti keliwat becat, ten ngantos awai, orti sampun dikonsumsi olih masyarakat.\nIn Balinese: Orti sane nenten yukti sane nglimbak ring jagate puniki majalaran antuk kawagedan teknologi sane ngawinang dangan ngamolihang informasi.\nIn Balinese: Irage sareng sami ma wasta anak eluh mangda presida mamilih Lan memilah orti orti Sane ka sebar ring sosial media minakadi orti hoax utawi orti Sane becik.\nIn Balinese: Bendega punika miragi orti Ida Sang Prabu nenten kayun ngrayunin kantos kiris.\nIn Balinese: Inggih wantah patut sakadi punika, sakewanten santukan pandemi Covid-19 puniki, makasami perpustakan ring Jogja matutup. “Tetap stay di Jogja mas Kadek, sebentar lagi tesismu bisa saya acc untuk diujikan”, Asapunika orti saking supervisor titiang.\nIn Balinese: Orti puniki prasida nguredang rasa inguh titiang ulian pandemi.\nIn Balinese: Minakadi sane tiosan, wicara penyerangan kantor polisi (Mabes Polri) olih anak istri bercadar ring pinanggal 31 Februari 2021 dados orti ring media sosial lan ngawinang kramane jejeh.\nIn Balinese: Mapaiketan ring narasi/orti punika, spesialis Obstetri lan Ginekologi dr.\nOther forms of "orti"\ngatra, orta, baos, raos


Pidarta Bahasa Bali | PDF\nSimpanSimpan Pidarta Bahasa Bali Untuk Nanti\nPidarta Bhs.bali (Bhs Bali Patut Lestariang\nRpp Orti Bali\nBapak Walikota pinaka murdaning jagat Denpasar kesarengin antuk para manggala lan para atiti utawi uleman sane dahat wangiang titiang. Sadurung titiang ngelanturang atur, pinih riin titiang ngaturang antuk panganjali, Om Swastyastu Kaping ajeng titiang ngaturang suksmaning manah duaning Bapak Walikota, para manggala lan para atiti utawi uleman sampun prasida rawuh ring genah titiang manut swalapatra sane sampun kaatur. Titiang sinalih tunggil saking kaluarga mapeteges malih wantah rahina sane mangkin kalaksanayang upacara manusa yadnya minakadi upacara pawiwahan lan upacara mepandes. Duaning asapunika meled pisan manah titiang majeng ring bp Walikota mangde prasida mapaica piteket-piteket lan pewarih-warih lan pangestu mangda upacara memargi antar labda karya tur sidaning don. Acara selanturnyane pacang lincapang titiang malih antuk mesanekan ajebos. Duaning asapunika titiang sakeluarga pacing ngaturang boga amatra pamekas ring Bp Walikota kasarengin antuk para uleman makesami Malih ajebos disampuni wusan ngerayunan makecihna upcara sampun puput. Kaping untat nenten lali titiang ngelungsur gengrana sinampura yening wenten atur lan penyanggra titiang sane iwang tur san nenten manut ring angga Wantah asapunika sane prasida aturang titiang, maka penyineb atur, titiang ngaturang pramasanthi, Om Shanti Shanti Shanti Om Jadi itu sedikit pidato atau sambutan bahasa bali alus yang sangat sederhana, kenapa karena menyampaikan inti-intinya saja. kalo kepanjangan nanti tamunya capek dengernya. udah siang. hehe. Klungkung Semarapura; Kirang Langkung Nunas Ampura. Suksma\nSane wangian titiang Bapak Ibu guru miwah undangan sareng sami, para sisya saking sekolah lianan lan para semeton sane banget suksmayang titiang. Ngiring ngaturang suksmaning manah ring Ida Parama Wisesa, santukan antuk kertha wara nugraha Ida, irage sareng sami prasida kacunduk ring galahe mangkin. Suksma antuk galah sane sampun kapaica antuk titiang minakada panitia ring paindikane ring Hari Aksara Internasional pinanggal 8 September puniki. Ring galahe mangkin titiang pacang ngaturang pidarta indik Pengembangan Aksara lan Sastra Truna-Trunine ring Zamane Mangkin. Ring paindikane puniki pacang kalaksanayang pacentokan ngewacen puisi, pidarta, lan makarya karya sastra sekadi satua bawak, puisi miwah sane lianan. Pacentokanne puniki kakapah dados kalih basa minakadi basa bali lan basa Indonesia. Lan kakapah antuk kakalih kategori minakadi kategori A sane katujon antuk sisya SMP (SLTP) lan kategori B sane katujon antuk sisya SMA (SLTA). Tetujon paindikane inggih punika ngewaliyang semangat para truna-trunine mangdane ngangge basa bali sane becik. Ring zaman globalisasi sekadi mangkin, IPTEK lan ilmu pengetahuanne sami sampun sayan ngemajuang, nanging para truna-trunine mangkin sayan ninggalin budaya nulis surat lan truna-trunine lali ring tata cara ngewacen utawi mawicara sane becik. Ring penelitian sane munggah ring majalah Horizon 2005, para sisya SMU sane uning lan becik ring sastra, wau 20%. Puniki nyihnayang ring tahun ke tahun sisyane ngangge basa Bali lan basa Indonesia sane patut sayan ical. Santukan punika, ngiring iraga utamane para truna-trunine sareng sami ngange basa Bali utawi basa Indonesia sane becik lan manut ring awig-awing sane wenten. Ainggih asapunika indik pidarta titiange, titiang nunas restu ring para ida dane sareng sami mangdane acarane puniki prasida memargi becik, Titiang nunas geng rena sinampura antuk keiwangan titiange sane tan manut ring ati soang-soang. Antuk nyineb pidartane puniki antuk ngucapang parama santih. 3.\nMajeng ring bapak,ibu guru lan timpal-timpal sinamian, riantukan galahe sane becik puniki prasida kapica ring padewekan titiang. Bapak/Ibu guru sane wangiang titiang. Sadurung titing matur amatra, pinih riin ngiring ngastiti bakti majeng ring Ida Sang Hyang Widhi Wasa, mogi-mogi sangkanin sih lan asung wara nugrahan ida, ida sane iring titiang prasida ngamangguhang karahajengan majalaran pengastungkara pengayu bagia.\nIda dane sareng sami sane wangiang titiang, Mangguing murdan pidarta sane aturan titiang wantah Ngrajegang Bahasa Bali malarapan asapunika majanten atur titiang wenten sane nenten menggah ring kayun. Tepengan puniki ngriinin titiang nunas geng sinapura.\nIda dane sareng sami, i raga sami patut ngemban, miara kebecikan utawi kaasrian jagat Baline, pemekas ngelimbakang, ngwerdiang seni budaya druene, mangda sayan lami, sayan becik, sayan asri, sayan nudut kayun. Ida dane sane baktiang titinag. Mungging sastra kawi punika sampun kapastika prasida sakadi pangancan sejeroning ngwangun jagat Indonesia ngamangguhang sekadi tetujoan jagat kerta raharja gemah ripah loh jinawi. Raris sane mangkin wenten pitaken, sapunapi antuk minabdabin ring sejeroning ngelimbakang ngwerdiang basa kalih sastra Kawi Bali punika. Ida dane sane baktinin titiang. Mungguing sastra Kawi punika sampun kapastika prasida sakadi pengancan sajeroning ngawangun jagat Indonesia ngamangguhang sakadi tetujon jagat kerta rahrja, gemah ripah loh jinawi. Raris sane mangkin, sapunapi antuk minabdabin ring sejeroning nglimbakng ngwerdiang basa kalih sastra Kawi Bali punika. Inggih, kamanah antuk titiang, wenten kekalih pemarga sane kaanggen ngawaling basa kalih sastra kawi druene, inggih punika sane kawastanin pendidikan formal lan pendidikan informal. Ring sejeroning pendidikan formal, plajahan basa Baline sampun ngranjing ring kurikulum sekolah SD, SMP, SMA, SMK miwa ring perguruan tinggi, minakadi ring Fakultas Sastra miwah ring STKIP Agama Hindu. Punika nyihayang utsaha sane becik, utsaha sane mabuat pikenohipun sajeroning ngwerdiang kalih nglimbakang basa miwah sastra Baline. Mungguing ring pendidikan informal, basa miwah sastra Bali punika kalimbakang minakdinnya sajeroning kulawarga, dadia , banjar, desa, ring sajeroning sekaa trunatruni, pasantian-pasantian miwah sane lian-lianan. Duaning asapunika, malarapan antuk galahe sane becik sakadi mangkin, titiang banget mapinunas majeng ring timpal-timpal sinamian, mangda mikayun saha prasida kapanggih sakadi pengaptine nglimbakang basa lan sastra Bali miwah Kawi sawewengkoning jagat Bali puniki. Inggih ida dane sane banget baktinin titiang, cutet atur titiang, ngiring mangkin sareng sami mautsaha tunggilang kayune ring sejeroning ngwerdiang ping kalih nglimbakang basa lan sastra Bali miwah Kawi druene, kandugi prasida kapanggih daging-daging sane kasurat ring sajeroning palambang-palambang itihasa, purana makaluripun, mangda wenten kanggen nuntun raga ring sajeroning kauripan. Inggih amunika prasida antuk titiang nyantenang, manawi akeh kirangipun, santukan sangkaning kanambetan kawimudan titiang kalintang. Majalaran asapunikamawantiwanti titiang nunas geng rena sinampura. Inggih puputang titiang antuk parama santi.\n4. PERPISAHAN KELAS 3\n"Om Swastyastu," Inggih nawegang ring Bapak Kepala Sekolah Para Dewab Guru sinamian Para pegawai sane baktinin titiang Miwah para sameton sane wangiang titiang Titiang ngaturang suksma ping banget majeng ring sameton titiang kelas 3 sane sampun sering ngicenin piteket-piteket sane becik tur manut sekadi ajaran sekolahan iriki, tur mogi-mogi ja para sameton titiang kelas 3 sareng sami nemu rahayu mrasidayang ngelanturang ke Perguruan Tinggi utawi sane sederajatnyane. Sane nenten mresidayang ngelanturang ke Perhuruan Tinggi sampunang sungsut ring pakayunan utawi sedih, rereh kaweruhan sane marupaketerampilan angge pangupa jiwa, yening sampun merasa jangkep ngererh keterampilan tur mresidayang nincepang kawikanan janten sampun nika sane pinih becik nglanturang ngerereh pangupa jiwa selanturnyane. Dumogi prasida maguna ring sameton miwah ring jero soang-soang. Titiang lan timpaltimpal saking kelas 1 tan lali nunas geng sinampura mantuka ring siswa kelas 3 sareng sami sane lulus, yan wenten keiwangan titiang sane sampun lintang mangda ledang ngampurayang. Dumogi siswa kelas 3 sane sampun lulus ngamolihang kerahajengan sareng sami. Inggih wantah asapunika sane prasida aturin titiang, mogi-mogi ja lantang urip mangda prasida malih katemu ring kawekasan tur ngeledangin ngicenin pamargi malarapan antuk kawisesan Ida Sang Hyang Widhi Wasa. Pinaka panyineb atur, tan lali titiang ngaturang parama shanti. "Om, Santih, Santih, Santih Om"\nBapak Kepala Sekolah sane wangiang titiang. Para Guru-guru sane wangiang titiang.\nLan Stap Pegawe miwah Para Siswa sami sane kusumayang lan tresnasihin titing. Ida dane sareng sami sayukti pisan sekadi mangkin, sami pada uning rumasa ring kawentenan kauripane pamekas iriki ring Bali sayan sukerta, sangkaning pidabdab duene sareng sami sane marupa wewangunan sekala molihing don. Inggih punika kasidan mapikolih. Mungguing bhoga,upabhoga, lan paribhoga sami sampun sapatuta. Sarana makadi margi, listrik genah malajah marupa sekolah, pasar, bale banjar, sampun wenten kadi babuatane. Punika sami silih sinunggil sangkaning pNGLIMBk wewangunan pariwisata sane mapikilih. Lian ring punika, taler mapikolih ring utsaha nyujur karahayuan jagat. Satata ngulati, ngastiti mangdawaras, seger pinaka bekel nglaksanayang swadarmane, ngulati nitenin mangda keneng-keneng masemeton, kenengkeneng briak-briuk makrama banjar, makrama desa. Santukan malarapan antuk kenengkeneng punika, karya sane abot dados angan. Sakadi sampun kauningan kepariwisataan ring Bali sampun mawiwit saking riin daweg pemerintahan Welanda. Duk warsa 1935, ring Denpasar kawangun Bali hotel, sane kantun rajeg kantos mangki. Punika cihna tetamian kepariwisataan ring Bali. Punika awinan Bali punika dadis tatujon wisata sane sampun kaloktah ring dura negara. Akeh jejuluk sane kapicayang sakadi : Pulau Seribu Pura, Pulau Dewata, muah sane siosan. Sane prasida nginggilan Bali punika tanwenten seos ring kautaman kebudayaan Baline sane rumaket ring agama Hindu, tur katampa antuk kaasrian gumi Bali punika. Sakadi kauningan para wisatawan punika rauh ka Bali gumanti maliang-liang, nglila ulangun, malancaran nyegara gunung, nonton unen-unenan muah ilen-ilan, matumbasan barang-barang kesenian anggen ipun temon-temon. Ipun taler meled uning tur nyingak asliaban indik tatakrama upakara saking embas kantos seda, ngamargiang panca yadnya manut agama Hindu. Sejeroning malancaran nglanglang ulangan janten makueh sane buatang ipun mangda pamargine wiakti nglangunin dewek ipun. Indike punika pastika akeh pikenoh lan puaran ipun, wentwn sane becik taler wenten sane kaon. Puara sane becik inngih punika ngruak genah makarya sane prasida ngirangin pangangguran, ngwentenang genah makaryamautsahanincapang kawikanan, nincapang pikolih marupa artha, ngwerdiang tur madabdaban sahana seni lan budaya Bali. Puaran sane kaon, akeh para jana banjar utaminipun para daha truna maparisolah sane tan manut ring budaya utawi jati ragan wangsa, pangarganbarang dados mael, makeh pisan tanah carik lan pabianan magentos dados sarana wisata, sane ngawinang wedesa ued magingsir saking genah ipun. Panglibakan pawangunan pariwisata ring Bali sampub kalintang jimbar, rumasat sampun ngebek. Ring sabilang kabupaten muah kota, sampun kapastikayang indik obyek wisata muah kawasan pariwisata punika. Manut pangrencana panglimbakan punika boya mandeg rauh irika. Pidabdabe pacing kalanturang sakadi ngwangun hotel sane ageng, lapangan golf, pasar swalayan, nglinggahin margi muah makarya sane anyar, ngwangun wantilan genah nyolahang unen-unen muah ilen-ilen, pasar seni muah sane lianan. Ritatkala nglimbakang wewangunan pariwisata punika manut dudonan pangrencana,\nmangda kapikukuhan antuk Tri Hita Karana : tetiga pidabdab sane prasida ngametuang tatiga karahayuan jagat, inggih punika : Parhyangan,Pawongan, lan Palemahan. Parhyangan punika genah suci umat Hindu mangda janten-janten kasuciang olih pngepon pariwisatane, nenten cemer tur nenten sayan rusak. Pawongan, wong Bali sane neunang tur ngraksa pariwisata mangda sareng ngawerdiang, sareng midabdab sahanan genah utawi tetujon wisatene mangda asri pamekas taler ring budaya Baline. Indik palemahan, janten wenten karang suwung, karang palemahan sane katandurin antuk wit-wit taru sane mapikenoh sajeroning kahuripan. Mangda nenten sami kagentosin antuk wewangunan beton, hotel, cottage, saha pirantin ipun. Wewangunan kasidan magda kaanutang ring sejeroning pidabdab lan pangrencana sane sampun kasungkemin olih para jana Baline, sajeroning peraturan daerahlan awig-awig desa adapt. Nyarca indik pidabdab, pikenh lan puaran wewangunan parwisata : tetojon lan genah wisata ring Bali wiakti makueh pisan babutan lanparantinyane. Sakewaten titiang nguningayang I wawu wantah akidik pinaka jalaran anggen pinget gumantingulati pamargi sane becik taler anggen pidabdab, anggen nincapang wewangunan pariwisata, kebudayaan lan kesenian Baline kapungkur wekas sayan becik. Mogi-mogi rasabakti, sutindih paramabela ring wangsa , desa lan negara sayan-sayan nincap Bapak Kepala Sekolah, Guru-guru, Stap Pegawe miwah Siswa sareng sami sane tresnasehin titing, asapunika atur titiang ngindikang menakadi Ngrajegang Ksusilan, make kirang langkung lan manawi wenten tan manut ring arsa, sekadi unjuk lungsur, anggah ungguhin basa, titiang nunas geng rena sinampura. Pinaka pingintat atur titiang antuk parama shanti,\n6. "Om Swastiastu" Pinih riin mantuka ring para sujana sami, punika taler para mahadiaksa lan para pamiarsa sane dahat suksemayang titiang. Ida dane sareng sami, ring galahe puniki titiang nyadia ngaturang pidarta bahasa bali sane mamurda "Rasa Bela Marep Wangsa Lan Negara". Ring galahe sane becik puniki titiang rumasa garjita ring manah riantukan prasida kacunduk saha saduajeng ring ida dane sareng sami ritatkala nyanggra kawentenan pakibeh jagate kadi mangkin, mustikanipun ring para yowana sareng sami. Mungguing atur uning titiang punika nenten sios wantah mapiranti nudut kayun iraga sami ritatkala nyikiang pikayun wirang ring sapari indik urip maduluran antuk swadarmaning soang-soang. Inggih ida dane sareng sami sane wangiang titiang, yan iraga malaksana, yadiastun amunapi ja alite jaga mapikenoh, yan saihang ring iraga mapikayun, seakeh-akeh ne yan nenten wenten tatujone sinah nirguna punika. Galahe puniki utama pisan yan manahang titiang ring marep yowana sami. Napi mawinan asapunika? Seantukan panegaran iragane sane kadasarin antuk Pancasila lan UUD 1945. Jaga paripurna sami sangkaning para yowanane pamekas.\nIda dane sinamian, 73 warsa sane sampun lintang, para yowanane ring Indonesia, sampun ngucapang sumpah jaga ngukuhang keraketan iraga wangsa Indonesia, sane kaiket antuk Bhineka Tunggal Ika, mangda nenten keraketan punika sekadi kemaon, yan dados antuk titiang ngiring silih asihe makrama utamayang, tur gilik seguluk, paras paros sarpanaya ring pasemetonan. Para semeton ida dane sareng sami, wewengkon jagat Indonesia puniki sane kawangun olih makudang-kudang pulau saking Sabang ngantos Merauke yan jagi nyungkemin indik keekan mangda prasida masikian rikala ngemban kemahardikaan, wantah pekaryan sane kalintang meweh pisan nanging yan sampun iraga pangaptine sareng sami masikian, yadiastun ngemasin padem, punika wantah yadnya sane pinih utama. Ida dane sareng sami indayang elingang ring kakawin Beratha Yudha wenten kaucap asapuniki, "Sang Sura Mrihayadnya Ring Semara, Mahyunikang Parangmuka". Punika masuksme yan iraga padem ring payudan ritatkala melanin negara, wantah yadnya sane pinih utama. Nanging yan jaya ring payudan, iraga prasida nguasayang jagat, medfasar antuk Dharma utama punika taler yan iraga sakita karep, ngemargiang pikayun tan bina sekadi kaca belah benyah tan pawenangan. Selantur ipun daweg 17 Agustus 1945 para sujana ring Indonesia sane kapucukin antuk Ir. Soekarno lan Moh. Hatta prasida ngawerdiang kamahardikaan wangsa Indonesia, makacihna lan titi bukti iraga sampun prasida ngawangun jagat Indonesiane mangda mrasidayang ngamolihang Negara Kertagama. Ngiring dagingin negaran iragane sareng sami, antuk satya mabela pati ngeresepang pitutur-pitutur teleb ring widia guna riantukan widia guna punika marupa sastra mautama. Mapan sastra kebaos "Suluh Ikang Praba", prasida nyuluhin tur nuntun ngulati margi rahayu, yan urip tan medasar sastra, sinah tan sida nibenin becik lan kaon. iwang punika capuh, awor sakadi amerta kalawan wisya. Ring niti sastra wenten kaucap : "Hemani Sang Mamukti Dumadi Tika Tan Hana Guna, Yowana, Rupawan, Kula Wisala, Tika Padahana. Den Ika Tan Pa Sastra, Tan Ateja Wedana Makucem. Luwir Sekar Ing Sami Abang Murub, Tan Hana Wangin Ika." Punika mawinan, sakantun anom patut teleb melajahang raga majalaran antuk melajahin tali pangiket sane mawasta agama, sinah jagat nusantara puniki prasida ngamolihang kawijayan. Ida dane para semeton sami, nilai kaekan punika nenten ja tedun saking langite, nanging patut iraga yowana ne ring Indonesia ngayunin maduluran antuk parilaksana sane becik mangda negaran iragane tetep ajeg tur dirgayusa. Ida dane sinamian, pinih ajeng ring para yowanane sami, ngiring, kukuhang laksanayang tetamian leluhur puniki, anggen ngawangun negara iragane! Riantukan wantah para yowanane sane pinih waspada ring kawentenanne punika, tur maning ten dados lipia, yan lipia sinah jagi ngawinang rusak negaran iragane. Inggih para yowana sareng sami elingang kayune mangkin mangda sampunang iraga malih keni panca baya sekadi duk warsa 1965. Awinan sajeroning sejarah sampun mabukti, nika pinaka bukti sane pinih\nutama anggen gegambelan, ritatkala ngemban jagat Indonesia mangda kawentenanne punika nenten ngawinang kedurmalan malih. Inggih wantah asapunika katur antuk titiang, manawi wenten kirang antuk titiang, tan lali titiang nglungsur gung rena pangampura. Sadurung titiang mapamit lugrayane titiang ngaturang paramashanti.(*bb/pdb) "Om Shantih, Shantih, Shantih Om\nDokumen Serupa dengan Pidarta Bahasa Bali\nBelajar Forex Agea Zero to Hero


Matius 1 (BALI)\n1Puniki babad palelintihan Ida Hyang Yesus Kristus katurunan Daud, katurunan Abraham.\n2Abraham maputra Ishak, Ishak maputra Yakub, Yakub maputra Yehuda lan semeton-semeton danene.\n3Yehuda maputra Peres miwah Serah (saking rabine Diah Tamar). Peres maputra Hesron, Hesron maputra Ram.\n4Ram maputra Aminadab, Aminadab maputra Nahason, Nahason maputra Salmon.\n5Salmon maputra Boas (saking rabine Diah Rahab). Boas maputra Obed (saking rabine Diah Rut), Obed maputra Isai,\n6Isai maputra Sang Prabu Daud. Daud maputra Salomo (saking rabine sane pecak rabin Dane Uria).\n7Salomo maputra Rehabeam, Rehabeam maputra Abia, Abia maputra Asa.\n8Asa maputra Yosapat, Yosapat maputra Yoram, Yoram maputra Usia.\n9Usia maputra Yotam, Yotam maputra Ahas, Ahas maputra Hiskia.\n10Hiskia maputra Manase, Manase maputra Amon, Amon maputra Yosia.\n11Yosia maputra Yoyakin lan semeton-semeton danene. Daweg punika bangsa Israel kaselong ka Babel.\n12Sasampune bangsa Israel maselong ring Babel, Yoyakin maputra Sealtiel, Sealtiel maputra Serubabel.\n13Serubabel maputra Abihud, Abihud maputra Elyakim, Elyakim maputra Asor.\n14Asor maputra Sadok, Sadok maputra Akim, Akim maputra Eliud.\n15Eliud maputra Eleasar, Eleasar maputra Matan, Matan maputra Yakub.\n16Yakub maputra Yusup rabin Diah Maria, sane ngembasang Ida Hyang Yesus sane mabiseka Sang Prabu Sane Kajanjiang antuk Ida Sang Hyang Widi Wasa.\n17Dadosipun ngawit saking Abraham rauh ring Daud, wenten patbelas turunan. Ngawit saking Daud, rauh ring masane kaselong ka Babel taler patbelas turunan. Tur saking masane maselong ka Babel rauh ring masan embas Ida Sang Prabu Sane Kajanjiang punika, taler patbelas turunan.\n18Indik embas Ida Hyang Yesus Kristus katuturanipun sapuniki: Daweg ibun Idane, Diah Maria sampun magegelan sareng Dane Yusup, sadurung dane marabian, Diah Maria jeg sampun mobot. Bobotan danene punika kawitnyane saking Roh Ida Sang Hyang Widi Wasa.\n19Gegelan danene, inggih punika Dane Yusup anak sane tansah malaksana patut, nanging dane nenten mapakayunan jaga ngawinang Dane Diah Maria kimud, punika awinanipun Dane Yusup mapakayun megat gegelan danene saking silib.\n20Nanging ritatkala dane ngayun-ngayunin indike punika, raris dane karauhin antuk malaekat Ida Sang Hyang Widi Wasa sajeroning panyumpenan. Sang malaekat ngandika ring dane sapuniki: “Yusup sentanan Sang Prabu Daud, edaja takut nyuang Maria nganggon kurenan, sawireh rarene ane kaduta ento, uli Roh Ida Sang Hyang Widi Wasa.\n21Maria lakar ngembasang putra lanang, tur kita patut marabin anake alit ento Yesus, sawireh Ida lakar ngrahayuang parakaulan Idane uli sakancan dosannyane.”\n22Paindikane punika mula wantah jaga mamargi sakadi asapunika, mangda tegep sabdan Ida Sang Hyang Widi Wasa sane kawarahang antuk nabine, sapuniki:\n23“Daane ento lakar beling tur nglekadang pianak muani. Pianakne ento lakar kadanin Immanuel” (sane mateges: Ida Sang Hyang Widi Wasa nyarengin iraga).\n24Sasampun Dane Yusup matangi, raris dane ngambil Diah Maria, kanggen rabi satinut ring pangandikan malaekat Ida Sang Hyang Widi Wasa ring dane.\n25Nanging Dane Yusup tan matemu semara ring Diah Maria kantos putrane lanang punika embas. Dane Yusup marabin anake alit punika “Yesus”.


Kembang miwah Kumbang - BASAbaliWiki\nKembang miwah Kumbang\nIda Bagus Gede Agastia\nSri Rama miwah Sang Laksmana mamargi ka patapan, nagingin kayun para wiku mangda ngemit yajnyan idane, santukan sering karusak olih para raksasa. Pamargine sane doh ka genah patapan, nglintangin desa-desa sane majajar luih, taler tukad-tukad sane toyannyane ening. Wenten taler taman-taman miwah telaga sane ening, napi malih madaging sekar tunjung mawarna-warni sane kalintangin ri tatkala mamargi.\nMpu Yogiswara pangawi Kakawin Ramayana mrasa seneng ri tatkala nyurat kaluihan sekar tunjung ring telaga sane madaging toya ening punika: tunjung putih pwa ya ta tunjung abang sedeng rum kumbangnya ghurnita masabda umung sadarppa len manda maruta mirirya sugandha mambo Sang Rama Laksmana rikang ksana tusta de nya Sekar Tunjung Petk miwah Abang sedek kembang kumbangnyana pagrieng masuara taler angin sane ngesir ngura ambu mrik sumirik Sri Rama miwah Sang Laksmana ri tatkala punika seneng kabuatang Kalengengan ring taman sane wenten ring wana punika, antuk telaga miwah sekar taler bramarannyane, manados sesuratan sane panjang ring kriya sastra kunane puniki. Indike punika ngawinang iraga pacang mataken, wenten ke pakilitannyane telaga sane matoya ening punika, sekar tunjung sane mentik irika taler bramara sane pagrieng antuk ajahan yoga sane kaplajahin olih Mpu Yogiswara?\nIraga sareng sami patut nguratiang sesuratan sastra agama puniki: Ring sisin gununge wenten telaga sane luih kakatonang wantah sekar Tunjung Putih sekar sane wenten irika wantah mawarna bang kapireng suara angsa petak sedek nglangi, sakewanten nenten sinah suarannyane alus kapirengin, miwah ngulangunin Samian telagane nenten wenten sane nenten madaging sekar tunjung samian sekar tunjunge nenten wenten sane madaging bramara bramarane punika pagrieng nenten wenten sane nenten masuara suarannyane becik pisan kapireng nenten wenten sane nenten nudut kayun Wenten naler sane kasurat ring pada kakawin puniki: tarune sami sakadi saling cingakin punika taler telagane makasami seneng sekarnyane samian mawarni petak sakadi warna petak penyingakan sakewanten bramara sane mawarna ireng punika maencegan irika sakadi batun penyingakan sane ireng Sekar sane mawarni petak, bramara sane mawarni ireng, angin sane ngasirsir, suaran bramarane sane lengut, punika sakadi simbol suci ring sajeroning ajahan yoga-tantra makilitan saking sabda suci miwah aksara suci. Nganutin kriya-kriya sastra sane nlatarang indike puniki kabaosang yening sabda punika kabaos guna sifat saking akasa.\nSakemaon, sabda punika nenten embas saking aksara, sabda punika maprabawa akasa. Sakadi sane wenten ring buana agung, gelombang-gelombang suara punika kaembasang olih udara wayu sane mamargi. Punika ngawinang ri sajeroning eter rongga tubuh sane kaembasang olih prana wayu sane mamargi miwah ri tatkala ngamargiang pranayama. Sabda sane ngicenin kauripan ri sajeroning jiwa. Indike punika kabaos muladara sakadi tamis-tamis masuara ngalangenin pisan, nyuarayang dwani sane suarannyane sakadi bramara ireng.\nSuara sene alus pisan, sane kapertama medal saking muladara kabaos para, salanturnyane marua sane kasar, medal saking cangkem kabaos waikhari. Sapunika sami indik mantra sane kabaos Cit, marupa suara ring sisi, aksara, miwah kruna-kruna. Punika mawinan aksara kadadosang yantra, genah ngalinggihang Brahman sane nenten prasida kaicalang a-ksara .\nKawentenan indik yoga puniki, ajahan sane kamargiang olih para yogi, ngalangenin pisan kasuratang olih Mpu Yogiswara manados kawentenan ring taman, ri tatkala sekar miwah bramarane matunggilan sangkaning keberan angin sane lengut. terjemahan oleh YesiCandrika


SWADARMANING PARAYOWANA RING PENGAJAH TRI HITA KARANA SAJERONING NGERAHAJEGAN JAGAT BALI .\nSadurunge titiang nglanturang daging swadarmaning para yowana ring pengajah tri hita karana sajeroning ngerahajegan jagat Bali. lugrayang dumun titiang nunas panugran Ida Sang Hyang Widhi Wasa, melarapan antuk ngaturan pangastunkara pangan jali umat :\nv Titiang ngaturang suksemaning manah majeng ring pengenter acara antuk galah sane kapice ring titiang .\nv Manggala lan angga nayaka panureksa pacentok mapidarta mabasa Bali sane taler wangiang titiang.\nv Ida dane sareng sami sane sampun ledang ngerauhin ring genahe puniki sane taler wangiang titiang .\nIda dane sareng sami , mawit saking sampun kawedarang pacang kawentenan pacentok pidarta maabasa Bali. Sampun rumaksa nudut parimanah titiang pacing ngawiletan acara inucap, yadiastun titiang nenten ja anter mabasa Bali. Dwaning rumaksa minakadi wong Bali, wantah patut pisan mikukuhin keajegan budaya druwene pamekas basa lan sastra Baline, sane sampun ketami saking riin olih para leluhure. Kawentenan sekadi puniki kaanggen geguat antuk para yowana pacang nincapang pangeweruh sajeroning ngerahajegan utawi nglanturan kahuripan .\nLianan ring punika, iraga sareng sami patut ngemban, miara kabecikan utawi keasrian jagat Baline, madasar antuk ngajegan pengajah “ TRI HITA KARANA”.\nTRI teges ipun tiga, HITA teges ipun adung utawi “selaras”, harmonis KARANA teges ipun krana ( penyebab ). Dadosnyane “TRI HITA KARANA” tetiga sane ngranayang iraga adung utawi selaras harmonis sajeroning kahuripan. Adung punika kakawitan ring kaluarga, masyarakat, miwah paiketan imanusa sareng palemahan utawi lingkungan.Yening imanusa utawi iraga sareng sami teleb ngaturan sembah, ngaturan Yadnya, mecikan pelinggih punika pinaka cihna sampun urati sajeroning pangeweruh PARHYANGAN. Yening imanusa utawi iraga sareng sami sajeroning kahuripan nganutin pangajah tatwamasi, saling singgih utawi saling hormat - menghormati pantaraning kahuripan dados manusa, punika pinaka swatejan saking PAWONGAN.Sapasira ugi sane presida nyarengin miara palemahan, nenten ngawag – ngawag ngutang luu, nenten ngawag – ngawag ngebah taru punika pastika manut sasananing widang PALEMAHAN.\nIda dane sareng sami, TRI HITA KARANA pinaka dasar wewangunan lan kelestarian jagat Bali.Mawinan kautaman TRI HITA KARANA punika, nenten ja dados icalan ring swadarman imanusa utawi iraga sareng sami, yening sampun punika, janten sampun pacang sida Ajeg jagate pamekas jagat Baline puniki.\nMaka sami punika sesuluh ring ajeng pinaka sarana pengajah TRI HITA KARANA sane patut incepang sareng sami, pamekas oleh para yowana sawitran titiang sane pacang nampi lan ngelanturan mikukuhin ngelestariang keajegan jagate, pamekasnyane jagat Bali puniki.\nInggih, ida dane sareng sami sane dahat wangiang titiang ,duaning galah sane katiba ring titiang sampun telas ,wantah asapunike titiang preside antuk titiang matur-atur manawita wenten atur titiang ring iratu ida dane sinamian sane nenten manut sajeroning pikayun utawi manah ida dane sareng sami, titiang nunas gengrena\nsinampura.Makawasana, titiang ngaturang pramasanti .\nGalah malih aturan titiangring pengenter acara\nANTIGEN YANG BERASAL DARI VIRUS\nUTS I TOKSIKOLOGI VETERINER


Pidato Bahasa Bali tentang hari ulang tahun sekolah |\nSwandewi & Pradnya\nOperator Komputer SMPN 3 Sukasada\nPidato Bahasa Bali tentang hari ulang tahun sekolah\nDagang laklak desa padangbulia\nPosted on 26 September 2011 by raheka\nWANTI WARSA SMA NEGERI 1 SUKASADA KAPING 9\nSadurunge titiang manut-atur lugrayang dumun titiang ngaturang pangenjali umat druene\nMajeng ring Bapak Kepala Sekolah sane baktinin titiang. Bapak-bapak miwah ibu-ibu guru sane wangiang titiang miwah staf nyane. Bapak Ibu dewan juri sane kusumayang titiang. Miwah pare semeton sisiane sareng sami tresnain titiang. Angayu bagia uningayang titiang majeng ring Ida Sang Hyang Widhi Wasa saantukan wantah sangkaning asung kerta wara nugraha Ida mawinan titiang prasida kacunduk ring ida dane sakadi mangkin ring galah sane becik puniki. Titiang jagi nyledin kelas XI bahasane matur samatra nganginin indik “ Wanti Wasra SMA Negeri 1 Sukasada sane kaping 9\nRing galah puniki titiang ngaturang rahajeng wanti warsa ring SMA Negeri 1 Sukasada kaping 9. Dumogi sekolah irage puniki tetep ajeg lan lestari yadiastun magenah ring pinggiran kota, tan kerasa sekolahe puniki sampun mayusa 9 tiban, nanging yadiastun sekolah irage wau 9 tiban, nenten kalah saing sekadi sekoloh-sekolahne sane lianan. Irage dados sisia patut nglimbakang “ semangat belajar lan kerja keras mangda sekolah iragane puniki nyumingkin akeh madue prestasi”, ring rahina wanti warsa puniki, ngiring para sisiane sareng sami mikayunin, irage nenten dados ayem, nenten dados males-males, nenten dados manja, tur nenten dados maebuh-ebuhan utawi poya-poya. Patut rajin irage nyarengin irerame megarapan rajin melajah mangde wenten anggen bekel nglanturang uripe ka pungkur wekas. “ kaweruhane luir senjata, ne dadi prabotang sai, kaanggen ngaruruh merta, saenun ceningge urip” . pamekas irage patut eling ring swadarmaning sisia, patut seleg malajah manut sloka “ Taki-takining swaka guna widya utawi “ masa muda masa belajar “. Yening sampun sareng sami jemet melajah janten generasi duwene pacang sayan mautama sane pacang nyangra panegarane wekasan lan bisa ngamolihang prestasi ring sekolahan\nTitiang nunas majeng ring semeton titiange sareng sami mangda state “ menjaga nama baik sekolah iragane puniki”, mangda sekolah irage tetep ajeg, lan mangda semeton sareng sami state berbudi pekerti luhur mangda benjang pungkur para semeton dados manusa pangawunan sane sadurdama. State nyage nama baik sekolah sekadi janji kaping 5, lan berbudi pekerti luhur sekadi visi SMA Negeri 1 Sukasada puniki. Titiang sareng sisiane matur sukma antuk ring kalanggengan kayun Bapak / Ibu Guru sane yukti. Yukti sampun las karya makarya nenten memerihang pangwelas artabrana pinaka “ Pahlawan Tanpa Tanda Jasa “. Dumogi Ida Hyang Widhi Wasa sangawelas kapitresnan Bapak / Ibu mawinan sayan ngamecikang kawibawaan sekolahe puniki. Raris majeng ring para sisia sami titiang nunas mangda susrusa bhakti majeng ring Hyang Widhi saha sadia ngalaksanayang saluir tata tertib sekolah. Mangda prasida mangguh kadigjayan. Ingih, Bapak Kepala Sekolah miwah Ibu guru miwah semeton sisiane sami Kadi asapunika titiang prasida aturang ring galahe sane becik puniki, dumogi wenten pikeneh nyane. Manawi akeh kaiwangan titiang, lugrayang titiang nglelungsur geng rena sinampura Om Santi, Santi, Santi Om\nFiled under: Kebiasaan Sukses |\n« Dagang laklak desa padangbulia Operator Komputer SMPN 3 Sukasada »